qundao/data-zh-poetry huggingface dataset:
道旁石榴花
作者：楊萬里
朝代：宋

待闕南風欲炷香，東風打併住西堂。
石榴已著乾紅蕾，却問春歸有底忙。
道旁竹
作者：楊萬里
朝代：宋

竹竿穿竹籬，却與籬爲柱。
大小且相依，榮枯何足顧。
道旁草木二首·其一
作者：楊萬里
朝代：宋

山無人跡草長青，異彩奇香不識名。
只是苔花兼蘚葉，也無半點俗塵生。
道旁草木二首·其二
作者：楊萬里
朝代：宋

古樹何年澗底生，只今已與嶺般平。
千梢萬葉無重數，一一分明報雨聲。
道旁雨中松
作者：楊萬里
朝代：宋

莫信秦人五大夫，一生清苦不敷腴。
也將青玉琱釵子，一一釵頭綴雨珠。
道逢王元龜閣學
作者：楊萬里
朝代：宋

秋日纔昇却霧中，先生更去恐羣空。
古誰云遠今猶古，公亦安知世重公。
軒冕何緣關此老，江山所過總清風。
我行安用相逢得，不得趨隅又北東。
遠峰
作者：楊萬里
朝代：宋

孤巘秀何似，碧蓮含未開。
誰將脩月斧，斸取一尖來。
遠樹
作者：楊萬里
朝代：宋

行行遠樹慘無聊，脫盡清陰只有梢。
霜幹瘦來無可庇，更能庇得鷺鷥巢。
遣人探梅翟園云尚未開
作者：楊萬里
朝代：宋

傳語翟園千樹梅，不應藞苴索詩催。
今年雪後悄無信，去歲臘前强半開。
我欲明朝携酒去，花須連夜喚春回。
東風肯報南枝否，待釂東風三百杯。
遣悶
作者：楊萬里
朝代：宋

江樹深春色，村雞薄晚聲。
雨添青笠重，人減畫船輕。
遣悶惟須睡，哦詩只强成。
獨判連日雨，却惜半朝晴。
遣騎問訊范明州參政報章寄二絕句和韻謝之·其一
作者：楊萬里
朝代：宋

南海人從東海歸，新詩到日恰梅時。
撚梅細比新詩看，未必梅花瘦似詩。
遣騎問訊范明州參政報章寄二絕句和韻謝之·其二
作者：楊萬里
朝代：宋

一別姑蘇江上臺，綠波碧草恨悠哉。
忽然兩袖珠璣滿，割取三吳風月來。
遣騎迎家久稽來訊
作者：楊萬里
朝代：宋

還家家尚緬，迎家家未來。
去住兩不知，安否更相猜。
偶思十年事，誰謂今歲乖。
始我離高安，述職朝天街。
中外理難必，骨肉心與偕。
同室忽分塗，老情非不懷。
入京就一列，汲汲營尺榱。
牆屋亟求完，婦子豈我催。
前知來期杳，更用辛苦爲。
屬以王事出，寒舲如江淮。
風霜厲宵泳，山水薦曉瓌。
六朝幾宿草，事往空餘哀。
夢收兒女書，喜極睫爲開。
一欣雖非實，差慰腸九回。
歸帆拂惠山，良訊傳荆涯。
啟緘復非真，旅思彌不佳。
船門且看雪，呼僮滌荷杯。
遼車灘
作者：楊萬里
朝代：宋

東岸上不得，西岸上更難。
五船往復來，經緯灘兩間。
一船初徑進，當流爲衆先。
濤頭打澎湃，退縮不敢干。
一船作後殿，忽焉突而前。
瞬息越湍險，回顧有矜顔。
老夫與寓目，亦爲一粲然。
還家秋夕飲中喜雨
作者：楊萬里
朝代：宋

好風有意入金臺，白酒無聲落玉杯。
秋雨亦嫌秋熱在，打荷飄竹爲人來。
郎石峰
作者：楊萬里
朝代：宋

四旁不與衆山連，特地孤尖立半天。
碧落諸峰非不好，讓它郎石一峰先。
郡中上元燈減舊例三之二而又迎送使客七首·其一
作者：楊萬里
朝代：宋

紅錦芙蓉碧牡丹，今番燈火減前番。
雪泥沒膝霜風緊，也有遊人看上元。
郡中上元燈減舊例三之二而又迎送使客七首·其七
作者：楊萬里
朝代：宋

村裏風回市裏聲，月中人看雪中燈。
滿城只道歡猶少，不道譙門冷似冰。
郡中上元燈減舊例三之二而又迎送使客七首·其三
作者：楊萬里
朝代：宋

憶昔三衢看上元，玉虹橫貫水精簾。
窮州今夕酸寒殺，老眼看來自不忺。
郡中上元燈減舊例三之二而又迎送使客七首·其二
作者：楊萬里
朝代：宋

北使纔歸南使來，前船未送後船催。
元宵行樂年年事，兒女嗔人夜不回。
郡中上元燈減舊例三之二而又迎送使客七首·其五
作者：楊萬里
朝代：宋

不是東風巧剪裁，如何春夜碧蓮開。
江城寂寞無歌舞，喚得梅花勸一杯。
郡中上元燈減舊例三之二而又迎送使客七首·其六
作者：楊萬里
朝代：宋

雪後樓臺欲暮時，遊人只道上燈遲。
月輪貼在梅花背，錯認梅枝作桂枝。
郡中上元燈減舊例三之二而又迎送使客七首·其四
作者：楊萬里
朝代：宋

兒時行樂幾時愁，老去情懷懶出遊。
市上人家重時節，典釵賣釧買燈毬。
郡中送春盤
作者：楊萬里
朝代：宋

餠如繭紙不可風，菜如縹茸劣可縫。
韭芽捲黄苣舒紫，蘆菔削冰寒脫齒。
卧沙壓玉割紅香，部署五珍訪詩腸。
野人未見新曆日，忽得春盤還太息。
新年五十奈老何，霜鬚看鏡幾許多。
麴生嗔人不解事，且爲春盤作春醉。
郡圃上巳二首·其一
作者：楊萬里
朝代：宋

旋收雨夕放晴晨，禊日風光正可人。
間白參紅方是錦，疎桃散李不成春。
郡圃上巳二首·其二
作者：楊萬里
朝代：宋

尋春不見只思還，却在來僊小崦間。
映出一川桃李好，只消外面矮青山。
郡圃小梅一枝先開
作者：楊萬里
朝代：宋

小窠梅樹太尖新，先爲東風覓得春。
後日千株空玉雪，如今一朶許精神。
郡圃曉步因登披僊閣四首·其一
作者：楊萬里
朝代：宋

昨來風日較暄些，破曉來遊特地佳。
也自低頭花下過，依前撞落一頭花。
郡圃曉步因登披僊閣四首·其三
作者：楊萬里
朝代：宋

百五佳時更絕晨，園丁猶未放遊人。
瘦藤拄上披僊閣，四面花光照殺春。
郡圃曉步因登披僊閣四首·其二
作者：楊萬里
朝代：宋

李花半落雪成堆，末後桃花陸續開。
白錦地衣紅錦障，侵晨供張等儂來。
郡圃曉步因登披僊閣四首·其四
作者：楊萬里
朝代：宋

只道春來不見痕，風邀雨勒未忺人。
暄雲淑日消多少，花柳匆匆了却春。
郡圃杏花二首·其一
作者：楊萬里
朝代：宋

小樹嫣然一兩枝，晴醺雨醉總相宜。
絕憐欲白仍紅處，政是微開半吐時。
得幸東風無與對，主張春色更還誰。
海棠穠麗梅花淡，匹似渠儂別樣奇。
郡圃杏花二首·其二
作者：楊萬里
朝代：宋

迥出千花合受降，不然受拜亦何妨。
行穿小樹尋晴朶，自挽芳條嗅暖香。
却恨來時差已晚，不如清曉看新粧。
朗吟清露溫風句，惱殺詩翁只斷腸。
郡圃殘雪三首·其三
作者：楊萬里
朝代：宋

城外城中雪半開，遠峰依舊玉崔嵬。
池冰綻處纔如線，便有鴛鴦浮過來。
郡圃殘雪三首·其二
作者：楊萬里
朝代：宋

南風融雪北風凝，晚日城頭已可登。
莫道雪融便無跡，雪融成水水成冰。
郡圃雪銷已盡惟餘城陰一街雪
作者：楊萬里
朝代：宋

陽林日暖雪全銷，陰逕瓊瑶尚寸高。
半疋斜鋪白花錦，倩誰裁作水霜袍。
郡圃雪霽便有春意
作者：楊萬里
朝代：宋

臘傍梅梢盡，春從水底歸。
草拳擎雪健，桃糝隔年肥。
夜夜還鄉夢，心心逐雁飛。
誰言五斗米，便勝北山薇。
郡治燕堂庭中梅花
作者：楊萬里
朝代：宋

林中梅花如隠士，只多野氣無塵氣。
庭中梅花如貴人，也無野氣也無塵。
不疎不密隨宜了，旋落旋開無不好。
珠簾遣風細爲吹，畫簷護霜寒更微。
詩翁繞階未得句，先送詩材與翁語。
有酒如澠誰伴翁，玉雪對飲惟渠儂。
翁欲還家即明發，更爲梅兄留一月。
郡齋梅花
作者：楊萬里
朝代：宋

月朶千痕雪半梢，便無雪月更飄蕭。
不應臘尾春頭裏，兩歲風光一併饒。
郭母孺人李氏挽歌辭
作者：楊萬里
朝代：宋

李郭俱名族，華婣合兩家。
藁砧巾角雨，郎罷筆頭花。
樹秀庭雙玉，蓀榮砌百芽。
半生冰雪節，再賦白山茶。
郭漢卿母挽詩
作者：楊萬里
朝代：宋

婦節今安仰，斯人古有光。
雞鳴不知雨，薺茂獨凌霜。
未拜金花誥，空悲玉樹郎。
藤輿簾蹙繡，無復出萱堂。
都下和同舍客李元老承信贈詩之韻
作者：楊萬里
朝代：宋

論交何必星霜久，白頭得似傾蓋友。
長安市上李將軍，挽弓舊不論石斗。
只今有子似渠長，清夜讀書雪邊牖。
雲端烽煙半點無，怪來將軍不好武。
遺我驪珠三百顆，字字鎸鑱未曾苟。
得得且看錢塘潮，莫莫言攀渭城柳。
朝家金印斗樣大，情知不上書生肘。
儒冠多誤儂飽諳，毛錐焉用君知否。
便應早請終軍纓，徑須繫取單于首。
居延蒲類水如天，吹作春風一杯酒。
歸來冠劍上凌煙，剩作功名落人口。
如何收斂許光芒，也趁槐花黄裏走。
獻璞雖真不救脛，絕絃何如只停手。
人生匹似風中花，榮瘁昇沈豈非偶。
與君早賦歸去來，名垂萬古知何有。
不如耳熱歌嗚嗚，醉帽欹傾衣不紐。
詩流唱和秋蟲鳴，僧房問答獅子吼。
儘令俗客不妨來，白眼相看勿分剖。
都下無憂館小樓春盡旅懷二首·其一
作者：楊萬里
朝代：宋

病眼逢書不敢開，春泥謝客亦無來。
更無短計銷長日，且遶欄干一百回。
都下無憂館小樓春盡旅懷二首·其二
作者：楊萬里
朝代：宋

不關老去願春遲，只恨春歸我未歸。
最是楊花欺客子，向人一一作西飛。
都下食筍自十一月至四月戲題
作者：楊萬里
朝代：宋

竹祖龍孫渭上居，供儂樽俎半年餘。
斑衣戲綵春無價，玉版談禪佛不如。
若怨平生食無肉，何如陋巷飯斯蔬。
不須庾韭元脩菜，喫到憎時始憶渠。
鄉士李英才得老潘墨法善作墨梅復喜作詩艮齋目以三奇贈之七字予復同賦云
作者：楊萬里
朝代：宋

吾鄉李君磊嵬胸，夜持雲梯倚秋空。
月中奪得修月斧，斫倒南山千歲松。
束歸丹竈和玉桂，燧出綠霧霏鸞龍。
擣成玄圭與蒼璧，灑作橫枝歲寒色。
庾嶺霜林和靖園，掇入生綃供戲劇。
幻松作璧璧作梅，豪氣勃鬰尚不開。
瓊艘滿釂梅雪下，吐出西湖有聲畫。
酌惠山泉瀹茶
作者：楊萬里
朝代：宋

錫作諸峰玉一涓，麯生堪釀茗堪煎。
詩人浪語元無據，却道人間第二泉。
酒蛤蜊
作者：楊萬里
朝代：宋

飲者憐渠有典刑，見渠借箸眼偏青。
平生閉口不論事，晚歲搜腸求獨醒。
酬閣皂山碧崖道士甘叔懷贈美名人不及佳句法如何十古風二首·其一
作者：楊萬里
朝代：宋

桂林戶掾舊能文，有弟拋家作道人。
詩似道人人似鶴，看來若箇覓纖塵。
酬閣皂山碧崖道士甘叔懷贈美名人不及佳句法如何十古風二首·其二
作者：楊萬里
朝代：宋

贈我新詩字字奇，一奩八百顆珠璣。
問儂佳句如何法，無法無盂也沒衣。
酴醾
作者：楊萬里
朝代：宋

以酒爲名却謗他，冰爲肌骨月爲家。
借令落盡仍香雪，且道開時是底花。
白玉梢頭千點韻，綠雲堆裏一枝斜。
休休莫斸西莊柳，放上松梢分外佳。
酴醾初發
作者：楊萬里
朝代：宋

一春長是怨春遲，過却春光總不知。
已負海棠桃李了，再三莫更負酴醾。
酷暑觀小僮汲水澆石假山
作者：楊萬里
朝代：宋

堂後簷前小石山，一峰瘦削四峰攢。
忽騰絕壁三千丈，飛下清泉六月寒。
乃是家僮聊戲事，倒傾古井作驚湍。
老夫畏熱年來甚，更借跳珠裂玉看。
醉卧海棠圖歌贈陸務觀
作者：楊萬里
朝代：宋

帝城二三月，海堂一萬株。
向來青女拉滕六，戲與一撼即日枯。
東皇夜遣司花女，手挼紅藍滴清露。
染成片片浄練酥，亂點梢梢酣日樹。
蓬萊仙人約老翁，寄牋招喚陸龜蒙，爲花一醉也不惜。
就中一事最奇特，海棠兩岸繡帷裳，是間橫著雙胡床。
龜蒙踞床忽倒卧，烏紗自落非風墮。
落花滿面雪霏霏，起來索筆手如飛。
卧來起來都是韻，是醉是醒君莫問。
好箇海棠花下醉卧圖，如今畫手誰姓吳。
醉吟
作者：楊萬里
朝代：宋

古人亡，古人在，古人不在天應改。
不留三句五句詩，安得千人萬人愛。
今人只笑古人癡，古人笑君君不知。
朝來暮去能幾許，葉落花開無盡時。
人生須要印如斗，不道金槌控渠口。
身前只解皺兩眉，身後還能更杯酒。
李太白，阮嗣宗，當年誰不笑兩翁。
萬古賢愚俱白骨，兩翁天地一清風。
醉吟二首·其一
作者：楊萬里
朝代：宋

十載人間樂與憂，幾曾半點到心頭。
梧桐葉上秋無價，蟋蟀聲中月亦愁。
暮角曉鐘何日了，蒼顔華髮此生休。
吟顛醉蹶知無益，利走名奔有命不。
醉吟二首·其二
作者：楊萬里
朝代：宋

三春草草眼中過，未抵三冬樂事多。
燭焰雙丫紅再合，酒花半蕾碧千波。
孤寒霜月儂相似，跌宕雪風誰奈何。
道是閑人沒勳績，一枝樵斧一漁蓑。
醉後撚梅花近壁以燈照之宛然如墨梅
作者：楊萬里
朝代：宋

老子年來畫入神，鑿空幻出墨梅春。
壁爲玉板燈爲筆，整整斜斜樣樣新。
醉後題壁
作者：楊萬里
朝代：宋

夜寒星斗挂屋椽，我輩把酒不問天。
語聲未怕驚天上，只愁驚起白鷗眠。
醉眠夜聞霜風甚緊起坐達旦二首·其一
作者：楊萬里
朝代：宋

玉酒醺人底易醒，月低梅影恰三更。
只嫌老眼清無睡，不道松聲聽到明。
醉眠夜聞霜風甚緊起坐達旦二首·其二
作者：楊萬里
朝代：宋

雪花旋落旋成融，橫作清霜陣陣風。
一夜急吹君會否，妬它殘葉戀丹楓。
醉筆呈尚長道
作者：楊萬里
朝代：宋

晚風一雨生新漲，只送仙槎到天上。
十年相別一相逢，和氣春風談笑中。
如今耆舊晨星似，猶及先生說遺事。
舌端往往疏九河，只有剩浪無欠波。
漢渠周柱幾青竹，却在先生一泓腹。
諸公道是今乏才，如何此士尚塵埃。
此行青規更黄閣，拭目孤鴻徑寥廓。
能念南溪病客無，風來肯寄半行書。
重九前五日再游翟園
作者：楊萬里
朝代：宋

翟園不到纔幾日，寒梢冷葉秋蕭瑟。
只有黄花數點明，上照青松下蒼石。
記得春頭來此嬉，梅花太瘦杏花肥。
巷南巷北皆春色，恰似吾人年少時。
忽怪翟園如許老，園應笑我衰容早。
來歲春光更一來，我衰依舊園還少。
重九前四日晝睡獨覺
作者：楊萬里
朝代：宋

睡思初酣過午强，起來四顧已斜陽。
添糊窗隔無風氣，旋曬衣裘有日香。
舊雨不來從草綠，新豐獨酌又花黄。
去年重九窮忙過，可遣今年更作忙。
重九後二日同徐克章登萬花川谷月下傳觴
作者：楊萬里
朝代：宋

老夫渴急月更急，酒落杯中月先入。
領取青天併入來，和月和天都蘸濕。
天既愛酒自古傳，月不解飲真浪言。
舉杯將月一口吞，舉頭見月猶在天。
老夫大笑問客道，月是一團還兩團。
酒入詩腸風火發，月入詩腸冰雪潑。
一杯未盡詩已成，誦詩向天天亦驚。
焉知萬古一骸骨，酌酒更吞一團月。
重九日雨仍菊花未開用轆轤體
作者：楊萬里
朝代：宋

良辰巧與賞心違，四者能并自古稀。
恰則今年重九日，也無黄菊兩三枝。
閉門幸免吹烏帽，有酒何須望白衣。
政坐滿城風雨句，平生不喜老潘詩。
野店二絕句·其一
作者：楊萬里
朝代：宋

不勞官吏出將迎，山店如何遠有聲。
人報官來爭出看，牛逢轎過忽然驚。
野店二絕句·其二
作者：楊萬里
朝代：宋

山店茅柴强一杯，梨酸藕苦眼慵開。
深紅元子輕紅鮓，難得江西鄉味來。
野店多賣花木瓜
作者：楊萬里
朝代：宋

天下宣城花木瓜，日華露液繡成花。
何須堠子强呈界，自有瓊琚先報衙。
野望二首·其一
作者：楊萬里
朝代：宋

也知口業欠消磨，造物嗔人奈口何。
莫管詩人例寒餓，且容老子小婆娑。
野望二首·其二
作者：楊萬里
朝代：宋

野童擷菜疎移步，客子追程有底忙。
茅屋破時偏入畫，布衫洗了曬枯桑。
野炊猿藤逕樹下
作者：楊萬里
朝代：宋

逕仄旁無地，林開忽有天。
丹楓明遠樹，黄葉暗鳴泉。
苔錦銀槍竈，蘆茸玉帳氈。
從軍古云樂，乞與箇山川。
野炊白沙沙上
作者：楊萬里
朝代：宋

半日山行底路塗，欲炊無店糴無珠。
旋將白石支燃鼎，却展青油當野廬。
一望平田皆沃壤，只生枯葦與寒蘆。
風餐露宿何虧我，玉饌瓊樓合屬渠。
野荼𧃲二首·其一
作者：楊萬里
朝代：宋

去歲諸司賞物華，荼糜一會屬儂家。
今年不識荼糜面，却買茅柴對野花。
野荼𧃲二首·其二
作者：楊萬里
朝代：宋

不識荼糜恨殺人，野花香裏度芳晨。
寄牋爲報東皇道，不理今年一箇春。
野菊
作者：楊萬里
朝代：宋

未與騷人當糗糧，況隨流俗作重陽。
政緣在野有幽色，肯爲無人減妙香。
已晚相逢半山碧，便忙也折一枝黄。
花應冷笑東籬族，猶向陶翁覓寵光。
野薔薇
作者：楊萬里
朝代：宋

紅殘綠暗已多時，路上山花也則稀。
藞苴餘春還子細，燕脂濃抹野薔薇。
金溪道中
作者：楊萬里
朝代：宋

野花垂路止人行，田水偏尋缺處鳴。
近浦人家隨曲折，插秧天氣半陰晴。
金罌花聯句
作者：楊萬里
朝代：宋

兩日風狂雨更顛，取將暖去正衣單。
金罌花發關誰事，何用夜來如許寒。
金陵官舍後圃散策二首·其一
作者：楊萬里
朝代：宋

江梅未落杏先繁，萱草都齊柳半勻。
却是淺寒花較耐，東風未要十分溫。
金陵官舍後圃散策二首·其二
作者：楊萬里
朝代：宋

旋種花窠二百株，不知種了有花無。
阿誰便向春工說，急擣紅藍染玉酥。
金雞石在玉山東二首·其一
作者：楊萬里
朝代：宋

相傳石裏兩金雞，不記胡商鑿取時。
一隻遭擒一飛去，至今月落不曾啼。
金雞石在玉山東二首·其二
作者：楊萬里
朝代：宋

頭高尾下翠毿毿，却恐相傳是妄談。
十七里頭徐老店，簷東道北北橋南。
金鳳花
作者：楊萬里
朝代：宋

細看金鳳小花叢，費盡司花染作工。
雪色白邊袍色紫，更饒深淺四般紅。
釣臺
作者：楊萬里
朝代：宋

釣石三千丈，將何作釣絲。
肯離山水窟，去作帝王師。
小范真同味，玄英也並祠。
老夫歸已晚，莫遣客星知。
釣雪舟中霜夜望月
作者：楊萬里
朝代：宋

溪邊小立苦待月，月知人意偏遲出。
歸來閉戶悶不看，忽然飛上千峰端。
却登釣雪聊一望，冰輪正挂松梢上。
詩人愛月愛中秋，有人問儂儂掉頭。
一年月色只臘裏，雪汁揩磨霜水洗。
八荒萬里一青天，碧潭浮出白玉盤。
更約梅花作渠伴，中秋不是欠此段。
釣雪舟倦睡
作者：楊萬里
朝代：宋

小閣明窗半掩門，看書作睡政昏昏。
無端却被梅花惱，特地吹香破夢魂。
銀魚乾
作者：楊萬里
朝代：宋

初疑柘繭雪爭鮮，又恐楊花糝作氈。
却是翦銀成此葉，如何入口軟於綿。
銅雀硯
作者：楊萬里
朝代：宋

摸索陶泓不忍研，阿瞞故物尚依然。
浪傳銅雀簷間瓦，恐是金鳬海底磚。
銜命郊勞使客船過崇德縣三首·其一
作者：楊萬里
朝代：宋

北關落日送船行，欲到嘉興天已明。
睡起一河冰片滿，槌瓊摐玉夢中聲。
銜命郊勞使客船過崇德縣三首·其三
作者：楊萬里
朝代：宋

岸樹低欹一雪餘，枝頭半葉已全無。
油窗過盡千梢影，濃處還濃枯處枯。
銜命郊勞使客船過崇德縣三首·其二
作者：楊萬里
朝代：宋

水面光浮赤玉盤，也應知我牽夫寒。
滿河圭璧無人要，吹入詩翁凍筆端。
錢仲耕殿撰侍郎挽詩二首·其一
作者：楊萬里
朝代：宋

易髓三爻表，恩波九里强。
貫珠程氏傳，炊玉范家莊。
荷橐中年紫，芸籤到老香。
不應踰耳順，便返白雲鄉。
錢仲耕殿撰侍郎挽詩二首·其二
作者：楊萬里
朝代：宋

使節三持玉，州轓兩畫熊。
雪山郇寶白，冰漕太倉紅。
理世非輕士，才難會憶公。
石峰當西子，作殉送青楓。
鎖宿省中心氣大作通昔不寐得兩絕句·其一
作者：楊萬里
朝代：宋

酒病春愁恰併來，更衝花信宿鸞臺。
睡鄉堠子無三里，玉漏聲聲只喚回。
鎖宿省中心氣大作通昔不寐得兩絕句·其二
作者：楊萬里
朝代：宋

絕恨詩人浪許癡，四更無睡只哦詩。
老鈴枕手眠窗底，急雨顛風總不知。
鑷白
作者：楊萬里
朝代：宋

五十如何是後生，呼兒拔白未忘情。
新年只道無功業，也有霜髭六十莖。
鑷白
作者：楊萬里
朝代：宋

止酒愁無那，哦詩意已闌。
鑷髭非急務，也遣半時閑。
鑷白
作者：楊萬里
朝代：宋

莫把菱花鑷白髭，勸君留取伴吟詩。
錦囊若要添新句，繡口如何減素絲。
長句寄周舍人子充
作者：楊萬里
朝代：宋

省齋先生太高寒，肯將好官博好山。
又告君王覓閑散，要讀短檠三萬卷。
州家新畫瑞霧圖，渠莫錯認何關渠。
青原兩公復雙起，山川出雲不在此。
自憐無地寄病身，四海知己非無人。
老窮只是詩自悞，春色撩人又成句。
閏三月二日發船廣州來歸亭下之官憲臺
作者：楊萬里
朝代：宋

詩人政坐愛閑遊，天遣南游天盡頭。
到得廣州天盡處，方教回首向韶州。
閏五月十四日因哭小孫子蓬孫歸志浩然
作者：楊萬里
朝代：宋

憲孫哭了哭蓬孫，老眼元枯也濕巾。
名宦何須深插脚，山林從此早抽身。
禍無避處唯辭福，命不如渠强學人。
吟了此詩還毀了，莫令一讀一傷神。
閏六月立秋後暮熱追凉郡圃二首·其一
作者：楊萬里
朝代：宋

上得城來眼頓明，暮山爭獻數尖青。
垂楊舞罷西風葉，一葉多時獨未停。
閏六月立秋後暮熱追凉郡圃二首·其二
作者：楊萬里
朝代：宋

夏欲盡頭秋欲初，小涼未苦爽肌膚。
夕陽幸自西山外，一抹斜紅不肯無。
閑居初夏午睡起二絕句·其一
作者：楊萬里
朝代：宋

梅子留酸軟齒牙，芭蕉分綠與窗紗。
日長睡起無情思，閑看兒童捉柳花。
閑居初夏午睡起二絕句·其二
作者：楊萬里
朝代：宋

松陰一架半弓苔，偶欲看書又嬾開。
戲掬清泉灑蕉葉，兒童誤認雨聲來。
閶門外登溪船五首·其一
作者：楊萬里
朝代：宋

步下新船試水初，打頭攬載適逢予。
一椽板屋纔經雨，兩面油窗好讀書。
剩買春風木芍藥，亂篸棐几竹籧篨。
清溪浮取松亭子，賞徧千山不要馿。
閶門外登溪船五首·其三
作者：楊萬里
朝代：宋

當面峰頭些子雲，坐看吹作雨紛紛。
朝來山路能愁我，今者溪船正要君。
遠嶺輕盈橫皺縠，明窗撩亂觸驚蚊。
猶爭新漲一篙碧，遮莫飄蕭二十分。
閶門外登溪船五首·其二
作者：楊萬里
朝代：宋

上得船來恰對山，一山頃刻變多般。
初堆翠被百千摺，忽拔青瑶三兩竿。
夾岸兒童天上立，數村樓閣電中看。
平生快意何曾夢，老向閶門下急灘。
閶門外登溪船五首·其五
作者：楊萬里
朝代：宋

無家不住曲溪邊，祗種高山不種田。
絕壁入天天入水，亂篙鳴石石鳴船。
百灘春浪雪頭過，兩岸林花鏡底眠。
歸路商量更舟楫，廬山彭蠡好風煙。
閶門外登溪船五首·其四
作者：楊萬里
朝代：宋

選甚天時晴未晴，舟行終是勝山行。
篷忺雨點斜偏好，枕慣波聲夢不驚。
幸自車徒小休息，又聞鼓笛閙將迎。
偶然回首來時路，一夜霜毛一倍生。
阻風泊舒州長風沙二首·其一
作者：楊萬里
朝代：宋

苦被淮西市，苛留江表船。
聞村紅酒賤，看網白魚鮮。
元是滄浪客，況逢花柳天。
山川嗔老我，醒眼對風煙。
阻風泊舒州長風沙二首·其二
作者：楊萬里
朝代：宋

解纜鸞溪北，浮舟雁汊東。
纔逢一日順，却阻四程風。
萬事乘除裏，千年瞬息中。
請君明著眼，造物一狙公。
阻風泊鍾家村離英州已三日纔行二十里二首·其一
作者：楊萬里
朝代：宋

南游端爲看山來，過眼匆匆首屢回。
不是阻風船不進，何緣看盡萬崔嵬。
阻風泊鍾家村離英州已三日纔行二十里二首·其二
作者：楊萬里
朝代：宋

滿船兒女厭江行，我愛江行怕入城。
慚愧風師教款曲，爲分一舍作三程。
阻風泊黄浦
作者：楊萬里
朝代：宋

回顧山陽北，前瞻寶應東。
又逢翻手雨，更著打頭風。
不了行程債，從來賦命窮。
客愁無訴處，摇指畫船篷。
阻風鄉口一日詰朝船進雨作再小泊雷江三首·其一
作者：楊萬里
朝代：宋

朔吹憎船進，東暾讓雨行。
雲移青嶂動，鴉度白雲明。
淹泊寧吾願，吟哦且客情。
江邊一株柳，憔悴似餘生。
阻風鄉口一日詰朝船進雨作再小泊雷江三首·其三
作者：楊萬里
朝代：宋

山已多姿了，雲仍太劣生。
濃橫半嶺白，淡掃數峰青。
照水影顛倒，迎曦時晦明。
吾泓不孤殺，天賜碧瑶屏。
阻風鄉口一日詰朝船進雨作再小泊雷江三首·其二
作者：楊萬里
朝代：宋

幸自無多雨，其如不釅晴。
響窗疎復密，暈水滅還生。
燕競波中影，山凝島外情。
殘春只五日，留取作江行。
阻風鍾家村觀岸傍物化二首·其一
作者：楊萬里
朝代：宋

水蟲纔出綠波來，細看爬沙上石崖。
化作蜻蜓忽飛去，幾時飛去却飛回。
阻風鍾家村觀岸傍物化二首·其二
作者：楊萬里
朝代：宋

殻如蟬蛻濕仍新，那復浮嬉浪底春。
却把今身飛照水，不知石上是前身。
除夕前一日歸舟夜泊曲渦市宿治平寺
作者：楊萬里
朝代：宋

江寬風緊折綿寒，灘多岸少上水船。
市何曾遠船不近，意已先到燈明邊。
夜投古寺衝泥入，濕薪燒作蟲聲泣。
冷窗凍筆更成眠，也勝疎篷仰見天。
市人歌呼作時節，詩人兩膝高於頰。
還家兒女問何如，明日此懷猶忍說。
除夕前一日絕句
作者：楊萬里
朝代：宋

雪留遠嶺半尖白，雲漏斜陽一線黄。
天肯放晴差易耳，殷勤剩覓幾朝霜。
除夕宿臨川戰平
作者：楊萬里
朝代：宋

一臘天頻雪，千山梅未花。
終年不爲客，除夕恰辭家。
雨又垂垂落，風仍故故斜。
難開愁裏眼，只益鬢邊華。
除夕留子上伯玉子西小酌
作者：楊萬里
朝代：宋

諸弟山行歸意忙，老夫雪卧病身僵。
維風及雨歲云暮，不醉無歸夜未央。
五盞更攙三盞麽，四更偏覺五更長。
也知柏酒明朝近，且爲梅花盡此觴。
除夕送次公子入京受縣
作者：楊萬里
朝代：宋

過眼光陰又歲窮，相看父子一尊同。
春回雨點溪聲裏，人醉梅花燭影中。
汝趁暄和朝北闕，我扶衰病見東風。
弟兄努力思報國，放我滄浪作釣翁。
除夜宿石塔寺
作者：楊萬里
朝代：宋

醉後先眠客莫嗔，誰能守歲費精神。
幸無爆竹驚寒夢，休羨椒花頌好春。
今歲明年纔隔夕，人情物態頓趨新。
遥憐兒女團欒處，政欠屠酥第十人。
除夜小飲歎都下酥乳不至
作者：楊萬里
朝代：宋

雪韭霜菘酌歲除，也無牛乳也無酥。
貧中却富何人會，自有村醪不用沽。
除夜張功父惠詩索荆溪集次韻送往
作者：楊萬里
朝代：宋

早往荆溪集，應無桂隠詩。
梅邊五字律，管底一斑窺。
新歲來朝是，流年去浪移。
誰能守除夕，妨我夢歸時。
陪留守余處恭總領錢進思提刑傅景仁游清凉寺即古石頭城三首·其一
作者：楊萬里
朝代：宋

山自新亭走下來，化爲一虎首重回。
平吞雪浪三江水，卧對雨花千丈臺。
點檢故城遺址在，淒涼浩歎宿雲開。
六朝蹤跡登臨徧，底事茲游獨壯哉。
陪留守余處恭總領錢進思提刑傅景仁游清凉寺即古石頭城三首·其三
作者：楊萬里
朝代：宋

已守臺城更石城，不知併力或分營。
六師只遣環天闕，一壘真成借寇兵。
向者王蘇俱解此，冤哉隗協可憐生。
若言虎踞渾堪倚，萬歲千秋無戰爭。
陪留守余處恭總領錢進思提刑傅景仁游清凉寺即古石頭城三首·其二
作者：楊萬里
朝代：宋

萬里長江天上來，石頭却欲打江回。
青山外面周如削，紫府中間劃洞開。
蘇峻戰場今草樹，仲謀廟貌古塵埃。
多情白鷺洲前水，月落潮生聲自哀。
陳商卿挽辭
作者：楊萬里
朝代：宋

遠緒傳媯水，高風似太丘。
萱堂魚躍雪，蘭砌鶚橫秋。
杖屨疎金谷，鶑花冷玉舟。
行看紫鸞紙，告第賁松楸。
陳安行舍人閣學挽詞三首·其一
作者：楊萬里
朝代：宋

媯水祀百世，莆田生此公。
賢如太丘長，忠似了齋翁。
玉色猶山立，皇居折棟隆。
孝宗最知己，交臂火城紅。
陳安行舍人閣學挽詞三首·其三
作者：楊萬里
朝代：宋

我昔游璧水，公時宿石渠。
重來十鑽火，兩省共周廬。
小語趨丹陛，嘉招煮雪蔬。
破心搜誄些，淚落不能書。
陳安行舍人閣學挽詞三首·其二
作者：楊萬里
朝代：宋

循吏今爲冠，高文妙草麻。
龔黄低一著，班左共三家。
風度春無價，身名玉絕瑕。
可憐人士淚，滴損紫薇花。
陳能之少卿殿撰挽詩
作者：楊萬里
朝代：宋

玉立頌臺上，風生憲府中。
雪霜欺兩鬢，日月照孤忠。
荷橐相將紫，銘旌作麽紅。
北堂萱草露，應灑碧梧桐。
陳蹇叔郎中出閩漕別送新茶李聖俞郎中出手分似
作者：楊萬里
朝代：宋

頭綱別樣建溪春，小璧蒼龍浪得名。
細瀉谷簾珠顆露，打成寒食杏花餳。
鷓斑椀面雲縈字，兔褐甌心雪作泓。
不待清風生兩腋，清風先向舌端生。
隔岸
作者：楊萬里
朝代：宋

隔岸淮南樹，中流渡北人。
數來無急務，一數一回新。
雁來紅
作者：楊萬里
朝代：宋

開了元無雁，看來不是花。
若爲黄更紫，乃借葉爲葩。
藜莧真何擇，雞冠却較差。
未應犀菊輩，赤脚也容它。
雙峰定水璘老送木犀香五首·其一
作者：楊萬里
朝代：宋

春得鄞江信，香從定水來。
今年有奇事，正月木犀開。
雙峰定水璘老送木犀香五首·其三
作者：楊萬里
朝代：宋

山童不解事，著火太酷烈。
要輸不盡香，急喚薄銀葉。
雙峰定水璘老送木犀香五首·其二
作者：楊萬里
朝代：宋

萬杵黄金屑，九烝碧梧骨。
詩老坐雪窗，天香來月窟。
雙峰定水璘老送木犀香五首·其五
作者：楊萬里
朝代：宋

誰言定水禪，入定似枯木。
飛入廣寒宮，收得香萬斛。
雙峰定水璘老送木犀香五首·其四
作者：楊萬里
朝代：宋

傳語雙峰老，汝師是如來。
如何一瓣香，却爲楊誠齋。
雨中入城送趙吉州器之二首·其一
作者：楊萬里
朝代：宋

拂溪楊柳縷生金，欄路山礬香殺人。
不是衝泥送行客，外頭放過若干春。
雨中入城送趙吉州器之二首·其二
作者：楊萬里
朝代：宋

村店農忙半不開，入城客子去還來。
阿耶烏傘兒青笠，賣却松柴買菜回。
雨中出湖上送客
作者：楊萬里
朝代：宋

細雨輕煙著地昏，湖波真箇解生塵。
浄慈靈隠君休覓，失却諸峰不惱人。
雨中問訊金沙
作者：楊萬里
朝代：宋

金沙道是殿羣芳，不道荼𧃲輸一場。
十里紅粧踏青出，一張錦被曬晴香。
只須舊蔭已無暑，更走新條如許長。
若恨昨朝來草草，夜來風雨更禁當。
雨中懶困
作者：楊萬里
朝代：宋

城頭欲上苦新泥，暖氣薰人軟欲癡。
睡又不成行不是，强來看打洛神碑。
雨中春山
作者：楊萬里
朝代：宋

誰作春山新幛子，尖峰爲筆天爲紙。
近看點綴八九山，山外遠山三萬里。
紙痕慘淡遠山昏，上有長松青到雲。
自嫌松色太青在，旋拈粉筆輕輕蓋。
須臾粉淡松復青，至竟遠山描不成。
雨中梅花
作者：楊萬里
朝代：宋

霜晴三日不勝佳，忽作陰霖送歲華。
客裏清愁自無奈，却教和雨看梅花。
雨中送客
作者：楊萬里
朝代：宋

閑人也解有忙時，送客誰令作許癡。
一夜黑風吹白雪，昨朝紫陌總黄泥。
雨中送客有感
作者：楊萬里
朝代：宋

不知春向雨中回，只道春光未苦來。
老子今晨偶然出，李花全落鄭花開。
雨中過沙灘二首·其一
作者：楊萬里
朝代：宋

常州草蟲天下無，可憐枉却許工夫。
濛濛拂拂沙灘艇，別是荆溪煙雨圖。
雨中過沙灘二首·其二
作者：楊萬里
朝代：宋

煙雨新圖學不成，煙能明晦雨能聲。
莫教一點春風起，卷盡空濛寫晚晴。
雨中道旁叢竹
作者：楊萬里
朝代：宋

竹色豈不好，道旁端可嗔。
只教寒雨裏，將冷洒行人。
雨中遠望惠山二首·其一
作者：楊萬里
朝代：宋

準擬歸時到未遲，歸時不到悔來時。
惠山不識空歸去，枉與常州作住持。
雨中遠望惠山二首·其二
作者：楊萬里
朝代：宋

詩人也是可憐生，不及穿雲渡水僧。
不是惠山看不見，只教遥見不教登。
雨中遣悶
作者：楊萬里
朝代：宋

船篷深閉膝難安，四面千峰不得看。
莫厭霏微悶人雨，插秧怕熱愛輕寒。
雨中酴醾
作者：楊萬里
朝代：宋

翡翠堆頭亂不梳，梅花腦子糝肌膚。
夜來急雨元無事，曉起看花一片無。
雨作抵暮復晴五首·其一
作者：楊萬里
朝代：宋

棲鵲無陰庇濕衣，行人仄傘避斜絲。
船兵歸後轎兵去，獨立淮河暮雨時。
雨作抵暮復晴五首·其三
作者：楊萬里
朝代：宋

雨痕拂水有如無，雨點飛空密復疎。
白鷺窺魚渾欲下，被風吹起不由渠。
雨作抵暮復晴五首·其二
作者：楊萬里
朝代：宋

細雨如塵復似煙，兩淮渡口各收船。
南商北賈俱星散，古廟無人燒紙錢。
雨作抵暮復晴五首·其五
作者：楊萬里
朝代：宋

風伯顛狂太劣生，雨師嬾困灑來輕。
若言不被雲君誤，誰放斜陽作晚晴。
雨作抵暮復晴五首·其四
作者：楊萬里
朝代：宋

清平如席是淮流，風起雷奔怒不休。
一浪飛來驚落膽，早知祇要打船頭。
雨夜
作者：楊萬里
朝代：宋

歲晚能無感，詩成只獨哦。
螢光寒欲淡，秋雨暮偏多。
伴老貧無恙，留愁酒肯麽。
吟蟲將落葉，爲我拍還歌。
雨夜獨酌
作者：楊萬里
朝代：宋

清明未到未和柔，過了清明春又休。
燭下看花徧有思，醉中聽雨也無愁。
雨後子文伯莊二弟相訪同游東園
作者：楊萬里
朝代：宋

北阮稀相見，東園肯到無。
鞋留沙跡淺，扇答雨聲疎。
新長水三尺，倒漂梅一株。
炊煙起山崦，好箇晚村圖。
雨後晚步郡圃二首·其一
作者：楊萬里
朝代：宋

畫舫鳴鉦野寺鐘，暮聲驚破翠煙重。
好風不解藏天巧，彫碎孤雲作數峰。
雨後晚步郡圃二首·其二
作者：楊萬里
朝代：宋

風勒歸雲带雨回，不容老子小徘徊。
撥忙也到池亭上，昨日卷荷今盡開。
雨後曉登碧落堂
作者：楊萬里
朝代：宋

清晨上碧落，親手啟後戶。
斜東見西山，粹碧無纖霧。
須臾半崦間，冉冉動微絮。
吹作千峰雲，立變萬姿度。
正北尋米山，遥隔一片雨。
亭亭如仙子，曉起澣月露。
天衣異人世，一色製輕素。
兩山誰不奇，裴回未能去。
雨後曉起問訊梅花
作者：楊萬里
朝代：宋

前日看梅風吹倒，昨日看梅雨霑帽。
近梅一日或再來，遠梅隔年纔一到。
夜來爲梅愁雨聲，挑燈起坐至天明。
不知消息平安否，早來問訊還疾走。
橫枝雨後轉清妍，玉容洗粧晨更鮮。
絕似孤山半峰雪，不羨玉井十丈蓮。
十事八九不如意，人生巧墮天公計。
簿書海底白人頭，孤負江南風月秋。
憶昔少年命同社，月裏傳觴梅影下。
一片花飛落酒中，十分便罰瑠璃鍾。
如今老病不飲酒，梅花也合憐衰翁。
雨後曉起看山
作者：楊萬里
朝代：宋

晨起出蓬戶，換却隔水峰。
細看只舊山，色與昨不同。
雖經夜來雨，末必有許功。
雲師挈衆巉，置在藍水中。
沙土俱綠浄，草樹添青葱。
不然近秋衰，那得還春容。
此意殊不淺，要將調詩翁。
判斷索一語，可惜語不工。
正使語工著，不如山色濃。
雨後步東園
作者：楊萬里
朝代：宋

晴繅金線不勝垂，寒勒青針未放齊。
拄杖能言忽相報，三三徑裏已無泥。
雨後泊舟小箬回望靈山
作者：楊萬里
朝代：宋

靈山相識已平生，雨後精神見未曾。
一朶碧蓮三萬丈，數來花片八千層。
雲姿霧態排天出，竹杖芒鞋欠我登。
羨殺峰頭頭上寺，厭山不看是諸僧。
雨後清曉梳頭讀書懷古堂二首·其一
作者：楊萬里
朝代：宋

宿雨猶涼在，晨陰欲霽初。
移床近秋水，正面對芙蕖。
團扇淒無彩，生衣凜覺疎。
欲歸仍小住，更讀數行書。
雨後清曉梳頭讀書懷古堂二首·其二
作者：楊萬里
朝代：宋

蟲響餘宵寂，荷粧赴曉鮮。
梳頭花霧裏，照水柳風前。
舊雨仍今雨，新年勝故年。
登城有佳眺，秋稼正連天。
雨後獨登舍北山頂
作者：楊萬里
朝代：宋

山下生愁熱不除，山頭小立氣全蘇。
自緣著脚高低別，萬壑清風豈是無。
雨後田間雜紀五首·其一
作者：楊萬里
朝代：宋

稻田滴水價千金，溪澗求分不肯分。
一雨萬畦都水足，却將傾瀉作溪渾。
雨後田間雜紀五首·其三
作者：楊萬里
朝代：宋

行到深村麥更深，放低小轎過桑陰。
再三傳語春寒道，好爲農家惜綠針。
雨後田間雜紀五首·其二
作者：楊萬里
朝代：宋

田水高低各鬭鳴，溪流奔放更驩聲。
小兒倒撚青梅朶，獨立茅簷看客行。
雨後田間雜紀五首·其五
作者：楊萬里
朝代：宋

正是山花最閙時，濃濃淡淡未離披。
映山紅與昭亭紫，挽住行人贈一枝。
雨後田間雜紀五首·其四
作者：楊萬里
朝代：宋

晴路無泥亦未埃，野雲儘薄不全開。
滿山都是長松樹，無數楊花何處來。
雨後登度雪臺
作者：楊萬里
朝代：宋

三日東園近却賒，東風翦翦雨斜斜。
春容雨打風吹盡，猶有金沙最後花。
雨後至溪上
作者：楊萬里
朝代：宋

夜雨無端忽曉晴，南溪便長半篙清。
斜衝亂石雪霜碎，快瀉深陂金玉聲。
慢處回頭縈作漩，急邊眨眼不留行。
李成覷著如何畫，却是詩中畫得成。
雨後至溪上三首·其三
作者：楊萬里
朝代：宋

擬借丹青畫作圖，退休老子作漁夫。
鳳凰池上雖榮貴，何似清閑看浴鳬。
雨後至溪上三首·其二
作者：楊萬里
朝代：宋

扁舟一葉泊溪彎，一雨初收篷未乾。
風浪依然平帖後，漁翁□出把漁竿。
雨後行郡圃
作者：楊萬里
朝代：宋

雨餘行脚古城隈，爲愛危亭首屢回。
無數菊苗齊老去，多時花徑不曾來。
雨後郡圃行散
作者：楊萬里
朝代：宋

劍池一日百週遭，雨後閑來照鬢毛。
主管園林鶑稱意，巡行荷芰鷺宣勞。
不須見我還飛去，便與移文告汝曹。
一事惱人無問處，南山高是北山高。
雨晴得毗陵故舊書
作者：楊萬里
朝代：宋

雀聲只喜晚晴新，不管畦蔬雨未勻。
日與山光弄秋色，風將竹影掃窗塵。
多時浙右無消息，忽有書來問老人。
知我近來頭白盡，寒暄語外更情親。
雨漱紫泥
作者：楊萬里
朝代：宋

道旁雨漱紫浮泥，高底成山下底溪。
谷轉峰回雲出岫，沙翻石走草緣堤。
波生蟋蟀漂新宅，水落蚍蜉識舊蹊。
大地山河亦如此，看來只是許高低。
雨裏問訊張定叟通判西園杏花二首·其一
作者：楊萬里
朝代：宋

白白紅紅一樹春，晴光炫眼看難真。
無端昨夜蕭蕭雨，細錦全機卸作茵。
雨裏問訊張定叟通判西園杏花二首·其二
作者：楊萬里
朝代：宋

梅不嫌疎杏要繁，主人何忍折令殘。
也知雨意將無惡，爲勒芳菲故故寒。
雨足曉立郡圃荷橋
作者：楊萬里
朝代：宋

郡池六月水方生，便有新荷貼水輕。
雨後獨來無箇事，閑聽啼鳥話昇平。
雨霽
作者：楊萬里
朝代：宋

雨爲梅花遣盡塵，柳勾日影自傳神。
不須苦問春多少，暖幕晴簾總是春。
雨霽幽興寄張欽夫
作者：楊萬里
朝代：宋

大官有重荷，豐廩無薄憂。
草茹我豈腴，飽亦與彼侔。
積雨久自霽，曙光清以幽。
欣然出荆扉，不出旬已周。
初意欲看竹，信步偶臨流。
北驚失故岸，東見生新洲。
懷哉古與今，與此豈不猶。
歸來翻不樂，隠几到昔遊。
平生忘年友，草草相應酬。
暫夢不多款，喚人苦鳴鳩。
山林本無事，亦復擾擾休。
雨霽登連天觀
作者：楊萬里
朝代：宋

高臺十日不曾登，雨後搘藤拄晚晴。
城外諸峰迎落照，松根細草總斜明。
眼穿嶺北書不到，秋入海南愁頓生。
只有荷花舊相識，風前翠蓋爲人傾。
雨霽看東園桃李行溪上進退格
作者：楊萬里
朝代：宋

藥裹關心正腹煩，强排孤悶到東園。
行穿一一三三徑，來往紅紅白白間。
繞樹仰看渾不見，隔溪回望不勝繁。
村村桃李家家柳，脚力酸時坐看山。
雪中登姑蘇臺
作者：楊萬里
朝代：宋

我亦閑來散病身，游人不用避車塵。
插天四塔雲中出，隔水諸峰雪後新。
道是遠瞻三百里，如何不見六千人。
吳亡越霸今安在，臺下年年花草春。
雪中登浄遠亭四首·其一
作者：楊萬里
朝代：宋

犯雪來登浄遠亭，飛花著水旋成冰。
瓊田萬頃珠千樹，真在瑶臺十二層。
雪中登浄遠亭四首·其三
作者：楊萬里
朝代：宋

壕水深清一鏡如，天傾瑶屑打成酥。
瑠璃缸面熬瓊粥，釀出珠宮白玉腴。
雪中登浄遠亭四首·其二
作者：楊萬里
朝代：宋

數片初飛點砌苔，須臾不覺玉千堆。
去年無雪非無雪，留作今年一併來。
雪中登浄遠亭四首·其四
作者：楊萬里
朝代：宋

忍却清寒得得來，不堪騎吏苦相催。
雁穿銀色界中去，人到水晶宮裏回。
雪中看梅
作者：楊萬里
朝代：宋

犯雪尋梅雪滿衣，池邊梅映竹邊池。
要尋疎影橫斜底，揀盡南枝與北枝。
雪中講堂賜酒二首·其一
作者：楊萬里
朝代：宋

玉果金柈碼碯觴，春坊傳令賜雲漿。
雪中上馬渾如夢，一片飛來醉面涼。
雪中講堂賜酒二首·其二
作者：楊萬里
朝代：宋

袖手垂鞭出帝闉，萬花欄馬舞新春。
是時也有青油繖，天上歸來雪滿身。
雪中送客過清水閘二首·其一
作者：楊萬里
朝代：宋

雪中出去雪中回，深閉窗櫺偶一開。
牆裏人家掃簷瓦，玉塵打入轎窗來。
雪中送客過清水閘二首·其二
作者：楊萬里
朝代：宋

肩輿九步十傾欹，下有冰河不敢窺。
冰上水禽行似箭，忽逢缺處得魚兒。
雪凍未解散策郡圃
作者：楊萬里
朝代：宋

積雪偏工霽後凝，不妨冷極不妨清。
靜聞簷滴元無雨，倒挂冰牙未怕晴。
獨往獨來銀粟地，一行一步玉沙聲。
圃中散策饒君强，敢犯霜風上古城。
雪夜候迎使客
作者：楊萬里
朝代：宋

六花不放一塵生，晴後猶餘十日凝。
新月未光輸與雪，夜風儘冷只留冰。
候迎銀漢槎頭客，挑盡玉蟲窗下燈。
紙帳蒲團地爐煖，自憐不及草庵僧。
雪小霽順風過謝陽湖
作者：楊萬里
朝代：宋

都梁三日雪沒屋，小船行水如行陸。
山陽一朝帆遇風，大船行水如行空。
昨來牽夫凍得泣，買蘆燎衣蘆自濕。
朝來牽夫皆上船，收纜脫巾篷底眠。
樓船忽然生兩翼，橫飛直過陽侯國。
千村一抹片子時，四岸人家眼中失。
似聞咫尺是楊州，更數寶應兼高郵。
青天萬里當徑度，不堪回首都梁路。
雪後十日日暖雪猶未融
作者：楊萬里
朝代：宋

地凍雪起立，簷生冰倒垂。
日穿銀笋透，風琢玉山欹。
今曉還差暖，清寒退尚遲。
生愁便銷去，將底伴吟髭。
雪後寄謝濟翁材翁聯騎來訪進退格
作者：楊萬里
朝代：宋

封胡連璧雨中來，目送歸鞍悵獨回。
隠几讀書寒入骨，開門落雪皓平階。
急尋火閣溫雙手，自喚兒郎共一杯。
念汝野梅官柳路，地爐松葉買茅柴。
雪後尋梅
作者：楊萬里
朝代：宋

去年看梅南溪北，月作主人梅作客。
今年看梅荆溪西，玉爲風骨雪爲衣。
臘前欲雪竟未雪，梅花不慣人間熱。
橫枝憔悴涴晴埃，端令羞面不肯開。
縞裙夜訴玉皇殿，乞得天花來作伴。
三更滕六駕海神，先遣東風吹玉塵。
梅仙曉沐銀浦水，冰膚別放瑶林春。
詩人莫作雪前看，雪後精神添一半。
雪後晚晴四山皆青惟東山全白賦最愛東山晴後雪二絕句·其一
作者：楊萬里
朝代：宋

只知逐勝忽忘寒，小立春風夕照間。
最愛東山晴後雪，軟紅光裏湧銀山。
雪後晚晴四山皆青惟東山全白賦最愛東山晴後雪二絕句·其二
作者：楊萬里
朝代：宋

羣山雪不到新晴，多作泥融少作冰。
最愛東山晴後雪，却愁宜看不宜登。
雪後曉過八盤嶺詣東宮謝受左司告二首·其一
作者：楊萬里
朝代：宋

扶桑梢上上朝暾，起早行遲却載奔。
玉作宮城三萬雉，呼僮換馬入金門。
雪後曉過八盤嶺詣東宮謝受左司告二首·其二
作者：楊萬里
朝代：宋

玉京世界大千中，銀屋樓臺一萬重。
好上寶蓮山上望，南高峰照北高峰。
雪後東園午望
作者：楊萬里
朝代：宋

天色輕陰小霽中，晝眠初醒未惺鬆。
梅橫破屋無多雪，雲放東山第一峰。
不道風光虧此老，將何功業答殘冬。
土羔菜甲鵝兒酒，醉入梅林化作蜂。
雪後陪使客游惠山寄懷尤延之
作者：楊萬里
朝代：宋

已到蘇州未到常，惠山孤秀蔚蒼蒼。
一峰飛下如奔馬，萬木深圍古道場。
錫骨中空都是乳，玉泉致遠久偏香。
眠雲跂石梁溪叟，恨殺風煙隔草堂。
雪後霜晴元宵月色特奇
作者：楊萬里
朝代：宋

玻璃盆瀉瑠璃水，素娥晚粧欲梳洗。
報道虛皇築雪宮，一架半間三萬里。
却嫌廣寒未苦寬，要借新宮作上元。
先煩玉妃整羽衛，次遣青女褰雲關。
渠儂舊有七寶藏，封在瓊樓樓頂上。
中藏腦子萬斛强，輕明片片梅花樣。
急呼滕六取將來，更和端葉挼作埃。
狂拋亂撒不停手，滿空碎下真珠胎。
乾坤立變水精闕，雲衢透冷天街滑。
姮家催索水霜袍，肌粟衣銖添不徹。
銀輪凍作一團冰，望舒墮指推不行。
兔啼蟾泣滴成露，海東飛上金鴉精。
雪後領兒輩行散
作者：楊萬里
朝代：宋

今日意不愜，出游聊逍遥。
父子自爲伴，何須外招邀。
過溪足小倦，臨流坐危橋。
回頭顧吾廬，竹樹翳草寮。
獨有萬花亭，巋然出山椒。
高陂瀉溪水，環佩鏘瓊瑶。
飛流迸空起，平水和天摇。
舂淙到潭底，勢盡自浮漂。
蟹眼沸不停，雪山湧還消。
近觀絕洶洶，遠聽漸蕭蕭。
忽逢綠頭公，携孥鼓丹橈。
喧呼葦間出，得意似見驕。
我行爲小立，流魚偶雙跳。
人物各自適，茲游定誰超。
雪晴
作者：楊萬里
朝代：宋

天公有詔放朝晴，排遣雲師嬾未行。
頭上忽張青玉傘，海東湧出紫金鉦。
雪山冰谷居然暖，銀屋瑶臺分外明。
二十四船人笑語，寒聲一變作春聲。
雪晴
作者：楊萬里
朝代：宋

銀色三千界，瑶林一萬重。
新晴天嫩綠，落照雪輕紅。
兒劣敲冰柱，身清墮蕊宮。
何須師鮑謝，詩在玉虛中。
雪晴二首·其一
作者：楊萬里
朝代：宋

仙人翦水作花飛，忽化瓊瑶已大奇。
復把瓊瑶化成水，滴來平地總琉璃。
雪晴二首·其二
作者：楊萬里
朝代：宋

晴光雪色忽相逢，雨滴空階日影中。
珍重北簷殊韻勝，苛留殘玉不教融。
雪晴窗開展唐詩得一片桃花悵然賦之
作者：楊萬里
朝代：宋

偶開詩卷雪窗晨，中有桃花片尚新。
却憶携詩花底看，回頭又是一年春。
雪曉舟中生火二首·其一
作者：楊萬里
朝代：宋

烏銀見火生綠霧，便當水沉一濃炷。
却因斷續更氤氳，散作霏微暖袍袴。
須臾霧霽吐紅光，炯如雲表昇扶桑。
陽春和日曛滿室，蒼顔渥丹疑醉鄉。
忽然火冷霧亦滅，只見紅爐堆白雪。
窗外雪深三尺强，窗裏雪深一寸香。
雪曉舟中生火二首·其二
作者：楊萬里
朝代：宋

烏銀玉質金石聲，見火忽學爆竹鳴。
腷腷膊膊久不停，白日坐上飛繁星。
不知何怒泄不平，不知何喜唧唧吟。
待渠自靜勿與爭，切莫借箸怒復生。
到渠緘口兩耳熱，銅瓶在旁却饒舌。
雪用歐陽公白戰律仍禁用映雪訪戴等故事賦三首示同社·其一
作者：楊萬里
朝代：宋

夜映非真曉，山明不覺遥。
儘寒無奈爽，且落未須銷。
體怯心仍愛，顔衰酒强潮。
毛錐自堪戰，寸鐵亦何消。
雪用歐陽公白戰律仍禁用映雪訪戴等故事賦三首示同社·其三
作者：楊萬里
朝代：宋

細聽無仍有，貪看立又行。
落時晨却暗，積處夜還明。
幸自漫山好，何如到夏清。
似知吾黨意，未遣日華晴。
雪用歐陽公白戰律仍禁用映雪訪戴等故事賦三首示同社·其二
作者：楊萬里
朝代：宋

是雨還堪拾，非花却解飛。
兒童最無頼，摶弄肯言歸。
向樹翻投竹，欺人故點衣。
肩寒未妨聳，筆凍可能揮。
雪霽出城
作者：楊萬里
朝代：宋

梅於雪後較多花，草亦晴初忽幾芽。
河凍落痕餘一寸，殘冰閣在柳根沙。
雪霽曉登金山
作者：楊萬里
朝代：宋

焦山東，金山西，金山排霄南斗齊。
天將三江五湖水，併作一江字楊子。
來從九天上，瀉入九地底。
遇嶽嶽立摧，逢石石立碎。
乾坤氣力聚此江，一波打來誰敢當。
金山一何强，上流獨立江中央。
一塵不隨海風舞，一礫不隨海潮去。
四旁無蔕下無根，浮空躍出江心住。
金宮銀闕起峰頭，槌鼓撞鐘聞九州。
詩人踏雪來清游，天風吹儂上瓊樓，不爲浮玉飲玉舟。
大江端的替人羞，金山端的替人愁。
雲際寺前山頂却望幡竿鷓鴣諸山二首·其一
作者：楊萬里
朝代：宋

幡竿嶺带鷓鴣山，雪後霜前紫翠間。
自掇胡床移好處，莫教漏眼一煙鬟。
雲際寺前山頂却望幡竿鷓鴣諸山二首·其二
作者：楊萬里
朝代：宋

遠近青山列畫屏，近山濃抹遠山輕。
高屏已出低屏外，更有孤峰出一層。
雲際院小池荷花纔落一葉急承之
作者：楊萬里
朝代：宋

欲落荷花先自愁，如何落後免沉浮。
誰將碧玉圓盤子，和蕊和花一一收。
雲龍歌調陸務觀
作者：楊萬里
朝代：宋

墨池楊子雲，雲間陸士龍。
天憎二子巧言語，只遣相別無相逢。
長安市上忽再值，向來一別三千歲。
王母桃花落幾番，北斗柄爛銀河乾。
雙鬢成絲絲似雪，兩翁對面面如丹。
借問別來各何向，渭水東流我西上。
金印斗大直幾錢，錦囊山齊今幾篇。
詩家不愁吟不徹，只愁天地無風月。
君不見漢家平津侯，東閣冠蓋如雲浮。
又不見當時大將軍，公卿雅拜如星奔。
祗今雲散星亦散，也無鹿登臺榭羊登墳。
何時與君上廬阜，都將硯水供瀑布。
磨鎌更斫扶桑樹，擣皮作紙裁煙霧，雲錦天機織詩句。
孤山海棠今已開，上巳未有游人來。
與君火急到一回，一杯一杯復一杯。
管他玉山頹不頹，詩名於我何有哉。
霅溪
作者：楊萬里
朝代：宋

道場山背是吳興，只不教人到德清。
霅水相留別無計，却將溪曲暗添程。
霜
作者：楊萬里
朝代：宋

天欲吹霜不作難，連宵也費許多寒。
新裝瓊甲爲蔬甲，仍化朱欄作玉欄。
霜塞轆轤體二首·其一
作者：楊萬里
朝代：宋

滴地酒成凍，喧天鴉訴寒。
窗風經怒響，簾日漏溫痕。
偶爾尋梅去，其如駐屐難。
沙鷗脚不襪，故故踏冰翻。
霜塞轆轤體二首·其二
作者：楊萬里
朝代：宋

今曉難離火，平生不擁爐。
只緣青女降，便與管城疎。
淡日明還暗，微暄有似無。
誰能忍寒得，苦死去看書。
霜夜
作者：楊萬里
朝代：宋

月影全無只有星，如何夜色照人清。
素娥未必饒青女，不道霜明勝月明。
霜夜望月
作者：楊萬里
朝代：宋

人靜蛩喧天欲霜，不眠獨自步風廊。
閑看月走仍雲走，知是雲忙復月忙。
霜夜無睡聞畫角孤雁二首·其一
作者：楊萬里
朝代：宋

畫角聲從枕底鳴，愁霜怨月不堪聽。
擁紬起坐何人伴，只有殘燈半暈青。
霜夜無睡聞畫角孤雁二首·其二
作者：楊萬里
朝代：宋

梅邊玉琯月邊橫，吹落銀河與曉星。
城裏萬家都睡著，孤鴻叫我起來聽。
霜曉
作者：楊萬里
朝代：宋

荒荒瘦日作秋暉，稍稍微暄破曉霏。
只有江楓偏得意，夜挼霜水染紅衣。
霜曉
作者：楊萬里
朝代：宋

霜重曉未覺，日高融始寒。
空牆半根濕，落葉片聲乾。
霜草
作者：楊萬里
朝代：宋

霜前亂碧未全枯，霜後紛黄却更蘇。
偷喫瑶臺青女粉，都生瓊髮與銀鬚。
霜露
作者：楊萬里
朝代：宋

落照紅猶剩，初星白未真。
霜威能奪月，寒力故欺人。
哀雁知誰怨，吟蛩獨我親。
老來憂患裏，忍淚已霑巾。
霧中見靈山依約不真
作者：楊萬里
朝代：宋

東來兩眼不曾寒，四顧千峰掠曉鬟。
天欲惱人消幾許，只教和霧看靈山。
霰
作者：楊萬里
朝代：宋

雪花遣霰作前鋒，勢頗張皇欲暗空。
篩瓦巧尋疎處漏，跳階誤到暖邊融。
寒聲带雨山難白，冷氣侵人火失紅。
方訝一冬暄較甚，今宵敢歎卧如弓。
露坐戲嘲星月
作者：楊萬里
朝代：宋

東生定西歸，月豈不識路。
何須倩長庚，夜夜引行步。
星住月不行，星行月不住。
無人問阿姊，此事竟誰主。
不知聽金蟇，無乃由玉兔。
來夜偷此星，看月歸何處。
靈山
作者：楊萬里
朝代：宋

饒水回回轉，靈山面面逢。
展成青步障，斂作碧芙蓉。
變態百千樣，尖新三兩峰。
遠看方更好，還隔翠雲重。
靜坐池亭二首·其一
作者：楊萬里
朝代：宋

胡床倦坐起憑欄，人正忙時我正閑。
却是閑中有忙處，看書纔了又看山。
靜坐池亭二首·其二
作者：楊萬里
朝代：宋

荷邊弄水一身香，竹裏招風滿扇涼。
道是秋來還日短，秋來閑裏日偏長。
領客南園二首·其一
作者：楊萬里
朝代：宋

南園多日不曾來，領客閑行始此回。
獨樹小梅開一朶，被它欄住勸三杯。
領客南園二首·其二
作者：楊萬里
朝代：宋

人間俗殺是公筵，最苦沉煙雜燭煙。
何似大家行幾步，逢花即飲醉還眠。
題三老圖二首·其一
作者：楊萬里
朝代：宋

旦奭行間著季真，黄冠不合附青雲。
二南風裏君知麽，添箇委蛇退食人。
題三老圖二首·其二
作者：楊萬里
朝代：宋

劉郎寫照妙通神，三老圖成又一新。
只道老韓同傳好，被人指點也愁人。
題丘成之司理明遠閣
作者：楊萬里
朝代：宋

决曹據按塵似海，高閣退食心如冰。
夜將官本校家本，萬山圍裏短檠燈。
能文未得傲能吏，好官不應博丁字。
何時著脚最高層，目送歸鴻揮綠綺。
題代度寺
作者：楊萬里
朝代：宋

一別重來十五年，殘僧半在寺依然。
黄楊當日絕低小，已過危簷也可憐。
題分宜李少度燕谷
作者：楊萬里
朝代：宋

君不見向來吹律談天衍，能令寒谷回春暖。
君不見祗今桂山謝艮齋，能回燕谷爲春臺。
謫仙耳孫有仙骨，家傳謫仙好風月。
斸開別墅一谷中，管領春光醉煙雪。
艮齋作記印此山，山與主人千載傳。
谷中花柳莫放過，乞取風月三千篇。
題劉伯山蕃殖圖二首畫禾黍稌菽麥·其一
作者：楊萬里
朝代：宋

老子平生只荷鋤，誤携破硯到清都。
歸來荒盡西疇却，媿見劉家蕃殖圖。
題劉伯山蕃殖圖二首畫禾黍稌菽麥·其二
作者：楊萬里
朝代：宋

黄雲翠莢雜玄珠，上熟今年不負渠。
說似田家早收拾，一番風雨一番疎。
題劉子遠宴坐畫圖樓
作者：楊萬里
朝代：宋

大年小景真兒戲，郭熙遠山閑故紙。
東山一塔作毛錐，試點盧溪一溪水。
灑出樓前千萬峰，一一奔騰入樓裏。
金華仙翁强解事，攘我樓中新句子。
題劉子遠春風堂
作者：楊萬里
朝代：宋

艮齋先生門下士，寒星向曉今餘幾。
春風堂上劉更生，十年桂山問奇字。
艮齋正派誰真傳，更生得髓仍得肝。
春風卷著兩袖裏，放出摶扶天地間。
題劉寺僧房
作者：楊萬里
朝代：宋

曾醉山間金叵羅，山應識我我懷它。
頓添花竹明松檜，依舊菰蒲暗芰荷。
試問錦屏無恙否，向來梅樹已無多。
未須看遍新亭榭，勝日重來一一過。
題劉德夫真意亭二首·其一
作者：楊萬里
朝代：宋

湖上軒窗岸岸開，誰家不傍讀書臺。
新亭自有人知處，只揀風煙好處來。
題劉德夫真意亭二首·其二
作者：楊萬里
朝代：宋

淵明有意自忘言，真處如今底處傳。
客子若來問真意，鏡中人影水中天。
題劉景明百牛圖扇面
作者：楊萬里
朝代：宋

吉語聞田父，新年勝故年。
借儂百觳觫，雨裏破荒田。
題劉景明百馬圖扇面
作者：楊萬里
朝代：宋

霧鬣如無筆，霜蹄不带埃。
直言明眼著，若箇是龍媒。
題劉朝英進齋
作者：楊萬里
朝代：宋

燈火三更雨，詩書一古琴。
惟愁脚力軟，未必聖門深。
莫笑雲端樹，初如澗底針。
不應將一第，用破半生心。
題劉直卿崇蘭軒
作者：楊萬里
朝代：宋

風亦何須過，林仍不厭深。
莫將春色眼，來看歲寒心。
政坐香通國，端令佩滿襟。
楚人更饒舌，得免世間尋。
題劉翔卿蔚然樓二首·其一
作者：楊萬里
朝代：宋

誠叟顛狂與醉題，艮翁珍重灑瓌詞。
山稜莫學詩肩瘦，月寫雲描總是詩。
題劉翔卿蔚然樓二首·其二
作者：楊萬里
朝代：宋

樓上青編入骨香，樓前碧岫透簾光。
乘風飛上廣寒殿，下看秋容一點蒼。
題劉道原墓次剛直亭
作者：楊萬里
朝代：宋

山南山北蔚松楸，四海千年仰二劉。
迂叟餽縑寧凍死，伯夷種粟幾時秋。
平生鐵作三尺喙，土苴人間萬戶侯。
廬阜作江江作阜，始應父子不傳休。
題劉高士看雲圖
作者：楊萬里
朝代：宋

偶爲看雲且罷琴，萬山寒隔一溪深。
誰言嚥月餐雲客，中有憂時致主心。
題北山教場亭子
作者：楊萬里
朝代：宋

堂樣毬場五百弓，帝城何地似亭中。
北山南畔南山北，獨受西湖萬頃風。
題十里塘夜景
作者：楊萬里
朝代：宋

物色當秋半，登臨更夜闌。
山光倒眠水，水影上摇山。
宿鷺都飛去，漁人獨未還。
老夫與明月，分割一清灣。
題南屏山興教寺清曠樓贈擇訥律師
作者：楊萬里
朝代：宋

清曠樓中夕眺間，落暉殘雨兩生寒。
樓中占盡南山了，更占西湖與北山。
題南海東廟
作者：楊萬里
朝代：宋

羅浮山如萬石鍾，一股南走如渴龍。
雷奔電邁遮不住，直抵海濱無去處。
低頭飲海吐絳霞，舉頭戴著祝融家。
珠宮玉室水精殿，萬水一日朝再衙。
青山四圍作城郭，海濤半浸青山脚。
客來莫上浴日亭，亭上見海君始驚。
青山缺處如玉玦，潮頭飛來打雙闕。
晴天無雲濺碎雪，天下都無此奇絕。
大海更在小海東，西廟不如東廟雄。
南來若不到東廟，西京未睹建章宮。
海神喜我著綺語，爲我改容收霧雨。
乾坤軒豁未能許，小試日光穿漏句。
題南雄驛外計堂
作者：楊萬里
朝代：宋

携家度嶺夜乘槎，小泊凌江水北涯。
二月山城無菜把，一年春事又楊花。
舉頭海國星辰近，回顧梅山草樹遮。
客子相逢聞好語，看山只欠到南華。
題吉水余端蒙明府縣門飛鳧閣
作者：楊萬里
朝代：宋

塵外塵中儘靜喧，閣前閣後且山川。
秋生疎雨微雲處，月仄青原白鷺邊。
眼冷庾樓聊復此，人如葉令更差賢。
從公欲往其如嬾，著句無佳莫浪傳。
題吳夢與古樂府
作者：楊萬里
朝代：宋

金麥褰帷銀蒜鈎，水光殿後月華樓。
鶑歌花笑柳起舞，何處人間更有愁。
吳郎那得吳宮語，夢裏苧羅人道許。
低紅揜翠曲未終，小兒索飯啼門東。
題吳江三高堂·張季鷹
作者：楊萬里
朝代：宋

京洛緇塵點素衣，秋風日夕喚人歸。
鱸魚不解疎張翰，羊酪偏能留陸機。
二晉興亡幾春草，三吳人物尚漁磯。
空令千古華亭鶴，猶爲諸賢說是非。
題吳江三高堂·范蠡
作者：楊萬里
朝代：宋

霸越亡吳未害仁，不妨報國併酬身。
風雲長頸無遺恨，雪月扁舟更絕塵。
還了君王採香徑，須饒老子苧羅人。
鴟夷若是真高士，張陸何堪作近鄰。
題吳江三高堂·陸魯望
作者：楊萬里
朝代：宋

讀盡詩書不要官，饑寒欲死豈無田。
生憎俗子慵開眼，逢著詩人便絕絃。
笠澤弁山三益友，筆床茶竈一魚船。
羨渠赤脚弄明月，踏破五湖光底天。
題呂子明國諭退庵
作者：楊萬里
朝代：宋

筆硯工爲祟，湖山苦約盟。
坐忘非聖處，行樂且吾生。
一笑誰當會，孤斟句恰成。
何時却乘興，雪外叩柴荆。
題周子中司戶乘成臺三首·其一
作者：楊萬里
朝代：宋

不煩營築便成臺，自有青松不用栽。
只道先生忙更嬾，也須一日一回來。
題周子中司戶乘成臺三首·其三
作者：楊萬里
朝代：宋

先生無劓何須補，上到乘成儘放懷。
松樹尚堪驅使在，爲公一一捧詩牌。
題周子中司戶乘成臺三首·其二
作者：楊萬里
朝代：宋

只須獨立領秋光，何用安排石鼓雙。
平揖青原未爲差，更於竹外見長江。
題周鯁臣浩齋
作者：楊萬里
朝代：宋

浩翁曲肱一浩齋，焉知廊廟與蒿萊。
此翁定復死不死，舊齋又新有賢子。
齋前種樹初如椽，如今過雲欲造天。
作人誰無半點氣，草動風驚便心醉。
回山倒海不關身，古人與我各何人。
杉溪老人是翁友，拈出問渠渠領否。
題唐德明建一齋
作者：楊萬里
朝代：宋

城南前江後山趾，竹齋正對寒江啟。
不嫌漁火亂書燈，只苦櫓聲驚睡美。
平生刺頭鑽故紙，晚知此道無多子。
從渠散漫汗牛書，笑倚江楓弄江水。
題唐德明秀才玉立齋
作者：楊萬里
朝代：宋

坡云無竹令人俗，我云俗人正累竹。
玉立齋前一萬竿，能與主人相對寒。
看竹哦詩筆生力，山童怪予遽忘食。
不但不可一日無，斯須無此看何如。
詩成欲寫且復歇，恐竹嫌詩未清絕。
丁寧一竿不可除，竹亦何曾減風月。
題嚴州新堂
作者：楊萬里
朝代：宋

新堂略有次第否，忙裏從公一來覷。
是時新晴收舊雨，小風吹花掠巾屨。
江山只道不解語，云何惠然堂上聚。
北山故挽南山住，東溪不遣西溪去。
向來天藏在何處，遭公拈出天不拒。
舊亭不爲山作主，背山起樓何以故。
更煩好手鏟東阜，放出釣臺寸來許。
題太和主簿趙昌父思隠堂
作者：楊萬里
朝代：宋

西昌主簿如禪僧，日餐秋菊嚼春冰。
西昌官舍如佛屋，一物也無唯有竹。
俸錢三月不曾支，竹陰過午未晨炊。
大兒叫怒小兒啼，乃翁對竹方哦詩。
詩人與竹一樣瘦，詩句與竹一樣秀。
故山蒼玉摇綠雲，月梢風葉最關身。
勸渠未要思舊隠，且與西昌作好春。
題太和宰卓士直寄新刻山谷快閣詩真蹟二首·其一
作者：楊萬里
朝代：宋

快閣江鷗遠避人，西昌山月暗吹塵。
百年卓茂傳詩印，印出風光色色新。
題太和宰卓士直寄新刻山谷快閣詩真蹟二首·其二
作者：楊萬里
朝代：宋

太史留題快閣詩，舊碑未必是真題。
六丁搜出嚴家墨，白日青天橫紫蜺。
題姜店水亭子
作者：楊萬里
朝代：宋

簾拂雲間竹，窗摇水下天。
欄干斜倚處，風物正淒然。
送眼看群叟，收罾得小鮮。
可憐碧玉沼，不種一枝蓮。
題子文弟南溪奇觀
作者：楊萬里
朝代：宋

行盡三江與五湖，江湖元只近吾居。
一陂秋水鎔銀汁，萬里青天落玉壺。
每約弟兄人定後，恣看風露月來初。
老夫詩句休拈出，漏洩南溪奇觀圖。
題孫舜俞府判瑞石圖
作者：楊萬里
朝代：宋

雞冠山青龜浦碧，松桂捎雲三萬尺。
何年星霣化爲石，風吹未凝冰玉色。
仙人擘開光燭天，山下人家夜不眠。
松花桂子落如雪，飛入石中堅似鐵。
石中種樹人不知，石中生樹人始奇。
君不見只今瑞圖滿四海，騷人詩卷牛腰大。
題安城趙寬之慈順堂
作者：楊萬里
朝代：宋

天潢龍種與人殊，五鳳仍傳萬卷書。
象服在堂萱草暖，綵衣上壽棣華初。
雪中密竹能抽筍，冰底寒江更躍魚。
趙氏弟兄俱玉樹，艮齋文字即瓊琚。
題安成劉伯深爵瑞里報德堂上白爵圖
作者：楊萬里
朝代：宋

君不見書臺之北爵瑞里，安成令君旌孝子。
報德堂前松造天，卜宅浩然老居士。
居士元無一物遺，子孫只有牙籤三萬存。
郎君飯此三萬軸，落紙雲煙動場屋。
雪中負土成先塋，感得路人雙涕零。
更傳雪爵雲上墮，天表孝子踏雪行。
即看黄告來告弟，是時雪爵應再至。
題安福劉虞卿敏齋
作者：楊萬里
朝代：宋

君不見杜家阿宜開雪窗，日讀十紙月一箱。
君不見崔家阿立染霜兔，暮作千詩朝百賦。
讀書臺北卯金刀，齋前不種李與桃。
滿階只種書带草，黄金非寶書爲寶。
郎君玉樹臨風前，咀嚼青竹夜不眠。
何須多羨崔與杜，諸郎努力青雲路。
題小沙溪鄭氏店江亭
作者：楊萬里
朝代：宋

隔水千山又萬山，大江仍合小溪灣。
岸巾獨立東風裏，眼趁鳬雛下急灘。
題尤延之右司遂初堂二首·其一
作者：楊萬里
朝代：宋

漫仕風中絮，歸心水上鷗。
把茅新結屋，藜杖舊經丘。
花底春勾引，燈前夜校讎。
何如添我住，二老更風流。
題尤延之右司遂初堂二首·其二
作者：楊萬里
朝代：宋

詩瘦山如瘦，人遐室更遐。
荒林庾信宅，古木謝敷家。
醫國君臣藥，逃名子母瓜。
只愁歸未得，綠却白鷗沙。
題山莊小集
作者：楊萬里
朝代：宋

莫笑山莊小集休，篇篇字字爽於秋。
向來楓落吳江冷，一句能銷萬古愁。
題山莊草蟲扇
作者：楊萬里
朝代：宋

風生蚱蜢怒鬚頭，紈扇團圓璧月流。
三蝶商量探花去，不知若箇是莊周。
題峽江譚溫父詠齋
作者：楊萬里
朝代：宋

漁郎載我下峽水，夜尋故人有譚子。
柴門竹屋斷崖底，艮齋手題詠齋字。
巴丘花草一番新，玉笥峰頭月半輪。
如今政是暮春者，三歎春風舞雩下。
題左正卿壽慈堂
作者：楊萬里
朝代：宋

萬事絲窠黏露珠，奉親最樂天下無。
丘明遠孫千里駒，有母七十髮漆如。
雪底笋生冰底魚，人間無覓天賜渠。
三更月落堂西隅，母自挑燈兒讀書。
去年生日不用扶，今年生日健過初。
冰桃碧藕脆如酥，一觴千歲母子俱。
題張以道上舍寒綠軒
作者：楊萬里
朝代：宋

菊芽伏土糝青粟，杞笋傍根埋紫玉。
雷聲一夜雨一朝，森然迸出如蕨苗。
先生饑腸詩作梗，小摘珍芳汲冰井。
風爐蟹眼候松聲，笊籬親撈微带生。
爛炊凋胡淅青精，芼以天隨寒綠萌。
饑時作齏仍作羹，飽後龍鳳同庖烹。
太官蒸羔壓花片，宰夫胹蹯削瓊軟。
豹胎熬出禍胎來，貴人有眼何曾見。
天隨尚有愁作魔，愁杞作棘菊作莎。
君不見黄金錢照紅玉豆，秋高更覺風味多。
先生釀金鍊紅玉，自莎自棘如予何。
金空玉盡苗復出，喫苗喫花并喫實。
天隨白眼屠沽兒，不道有人頭上立。
題張坦夫腴莊圖三首·其一
作者：楊萬里
朝代：宋

百里青山十里溪，荷花萬頃照紅衣。
臨平山下西湖上，總被腴莊掇取歸。
題張坦夫腴莊圖三首·其三
作者：楊萬里
朝代：宋

花開還喜落還嗟，君被腴莊惱却些。
何似老夫展橫軸，一朝看盡四時花。
題張坦夫腴莊圖三首·其二
作者：楊萬里
朝代：宋

花光泉響不相參，城市山林難兩兼。
不分腴莊最無頼，一時奄有忒傷廉。
題張季長少卿飾庵庵名取告詞云學足以自飾
作者：楊萬里
朝代：宋

吾友張飾庵，學到賁上白。
真賁初非文，至飾亦無色。
君看瑄玉姿，豈借青黄飾。
寶氣不自中，白虹貫空碧。
飾庵隠岷嶺，英名震京國。
魯論感鳳歎，春秋辯麟獲。
孝廟聘丘園，有來校墳籍。
光皇訪忠賢，再起貳卿棘。
未應兩朝舊，不侍九重側。
訓詞揭昭回，聖意深記憶。
盍歸贊人文，小却猶講席。
未要從子真，带月耕巖石。
題張興伯主簿經訓堂
作者：楊萬里
朝代：宋

范家尚有釜生魚，張家無魚釜也無。
屠沽兒亦莫笑渠，渠有至富汝不如。
一翁凍吟擁竹爐，諸郎映雪夜讀書。
山鬼來聽鶴驚起，萬壑無人霽月孤。
不論取官大門閭，始是經訓爲菑畬。
父子每腹百斛珠，出門掩鼻馬牛裾。
題彭孝求碧雲飛觀
作者：楊萬里
朝代：宋

寸雲如絮起青原，飛空化作一碧山。
天風吹上南斗邊，砰然墮在快閣前。
老彭有孫拉雲住，海蜃吐樓壓雲去。
日暮佳人來不來，朗誦湯休斷腸句。
題徐衡仲西窗詩編
作者：楊萬里
朝代：宋

江東詩老有徐郎，語带江西句子香。
秋月春花入牙頰，松風澗水出肝腸。
居仁衣鉢新分似，吉甫波瀾併取將。
嶺表舊游君記否，荔支林裏折桄榔。
題徐載叔雙桂樓
作者：楊萬里
朝代：宋

遥憐天上桂華孤，月中何不種兩株。
唐人此句真絕唱，後來詩人半語無。
向來何夕秋風起，吹脫廣寒雙桂子。
落向君家樓閣前，種玉開花今幾年。
清宵雙影寫窗戶，却兼月裏成三樹。
年年八月九月時，黄金粟綴青瑶枝。
秋風吹香入月去，風回却带天香歸。
容齋仙人爲作碑，誠齋老人爲作詩。
金蟇玉兔已傳誦，莫問姮娥知不知。
題所寓唐德明書齋
作者：楊萬里
朝代：宋

鳬鶩行中脫病身，竹林深處得幽人。
只言官滿渾無事，也被詩愁攪一春。
題文發叔所藏潘子真水墨江湖八境小軸·太湖秋晚
作者：楊萬里
朝代：宋

水氣清空外，人家秋色中。
細看千萬落，戶戶水精宮。
題文發叔所藏潘子真水墨江湖八境小軸·廬山霽色
作者：楊萬里
朝代：宋

彭澤收積雨，廬山放嫩晴。
多情是瀑布，只作雨中聲。
題文發叔所藏潘子真水墨江湖八境小軸·武昌春色
作者：楊萬里
朝代：宋

花外庾樓月，鶑邊吳宮柳。
我欲問廢興，春風獨無口。
題文發叔所藏潘子真水墨江湖八境小軸·洞庭波漲
作者：楊萬里
朝代：宋

湖水吞天去，湖風送浪還。
銀山何處是，青底是君山。
題文發叔所藏潘子真水墨江湖八境小軸·浙江觀潮
作者：楊萬里
朝代：宋

海湧銀爲郭，江橫玉繫腰。
吳儂只言黠，到老也看潮。
題文發叔所藏潘子真水墨江湖八境小軸·海門殘照
作者：楊萬里
朝代：宋

萬里長江白，半規斜日黄。
焦山渾欲到，宛在水中央。
題文發叔所藏潘子真水墨江湖八境小軸·西湖夏日
作者：楊萬里
朝代：宋

四月曾湖上，荷錢劣可穿。
歸來開短紙，十里已紅蓮。
題文發叔所藏潘子真水墨江湖八境小軸·靈隠冷泉
作者：楊萬里
朝代：宋

小潘詩家子，解作無聲詩。
八境俱妙絕，冷泉天下奇。
題族弟道卿貧樂齋
作者：楊萬里
朝代：宋

雪茹冰餐入骨香，帽欹馿瘦儘詩狂。
人傳幼婦皆稱絕，鬼笑家兄不姓方。
細雨寒燈初夢短，斷絲枯木一聲長。
上天已辦河東賦，豈有長貧執戟郎。
題星子縣黄宰世高問政堂
作者：楊萬里
朝代：宋

黄子儂故人，危子儂門生。
向來同登漱玉亭，銀河洗面醉不醒。
四年二子不見面，過眼光陰掣飛電。
今晨忽得問政碑，黄子作堂危子詞。
危子筆力乃爾進，黄子佳政不須問。
寄言二子各努力，古人也是人作得。
題曹仲本出示譙國公迎請太后圖自肅天仗以下皆紀畫也
作者：楊萬里
朝代：宋

德壽宮前春晝長，宮中花開宮外香。
太皇頤神玉霄上，都人久不瞻清光。
今晨忽見肅天仗，翠華黄屋從天降。
一聲清蹕萬人看，天街冰銷樓雪殘。
北來又有一紅繖，八鸞三騑金轂端。
輦中似是瑶池母，鳳舄霞裳剪雲霧。
太皇望見天開顔，萬國春風百花舞。
乃是慈寧太母回鸞圖，母子如初千古無。
朔雲邊雪旗脚濕，御柳宮梅寒影疎。
向來慈寧隔沙漠，倩雁傳書雁難託。
迎還騩馭彼何人，魏武子孫曹將軍。
將軍元是一縫掖，忽攘兩臂挽五石。
長揖單于如小兒，奉歸慈輦如折枝。
功蓋天下只戲劇，笑隨赤松蠟雙屐，飄然南山之南北山北。
君不見岳飛功成不抽身，却道秦家丞相嗔。
題曾世夫頤齋
作者：楊萬里
朝代：宋

吾友子曾子，滋蘭澗溪幽。
藥房動波底，韋編著床頭。
夢吞六畫香，身從三聖游。
上瞻岐山開，下聆雷聲收。
告于閟靈龜，潜淵騎玉虯。
食菲足自養，朶頤非所求。
一朝浮洛書，綠字獻禹疇。
分半啖虞翻，相視一笑休。
題曾景山通判壽衍堂
作者：楊萬里
朝代：宋

人家具慶已燕喜，人家重慶更奇偉。
宜春臺上賢治中，妙齡斫桂廣寒宮。
親年九十身六二，芝蘭玉樹森庭砌。
上堂綵衣稱壽觴，下堂繡口喧雪窗。
紫樞相公喜嘉祥，大書壽衍名其堂，五世其昌未渠央。
題曾景山通判壽衍堂
作者：楊萬里
朝代：宋

風月暫平分，爲霖喜有人。
斯堂非浪扁，佐主壽躋民。
題曾無媿月窗
作者：楊萬里
朝代：宋

阿兄作雲巢，阿弟作月窗。
乾坤清氣只雲月，一家兩手併取將。
作巢不用木，只架雲爲屋。
作窗不用櫺，只掇月爲庭。
兜羅綿上住兄子，銀色界中著吾弟。
阿兄雲向筆下生，阿弟月向詩中明。
弟兄雲月兩清絕，雲月何曾有分別。
不知雲月入胸中，爲復胸中有雲月。
題曾無己所藏高麗疋紙蔡君謨歐公筆蹟
作者：楊萬里
朝代：宋

三韓玉葉展明蠲，諸老銀鈎卷碧鮮。
幸自不逢文與可，一竿秋竹掃風煙。
題曾無疑雲巢
作者：楊萬里
朝代：宋

蘭芷溪頭子曾子，日飯蘭花飲溪水。
猶嫌塵土涴荷衣，移家龍山西復西。
清晨芒屨上山觜，瞥見寸雲石邊起。
急追捉得絮一毬，襟包袖裹不放休。
須臾奔騰觸懷出，散滿晴空那可收。
雲師却與曾子戲，展爲大幕褰爲帔。
獨携曾子登雲巢，其上無天下無地。
忽聞阿香笑一呼，曾子驚顧巢亦無。
歸來作巢學雲樣，夜夜雲來宿巢上。
題曾良臣思堂
作者：楊萬里
朝代：宋

謝墅新成了，潘輿竟不歸。
升堂仰遺像，下拜泣沾衣。
反哺烏何在，卧冰魚自肥。
夢中環佩響，驚喜覺來非。
題望韶亭
作者：楊萬里
朝代：宋

新隆寺後看韶石，三三兩兩略依稀。
金坑津頭看韶石，十十五五不整齊。
一來望韶亭上看，九韶八音堆一案。
金鐘大鏞浮水涯，玉瑟瑶琴倚天半。
堯時文物也粗疎，禮樂猶带鴻荒餘。
茅茨殿上槌土鼓，葦籥聲外無笙竽。
黄能郎君走川嶽，領取后夔搜禮樂。
嶧山桐樹半夜鳴，泗水石頭清晝躍。
山祇川后爭獻珍，姚家制作初一新。
帝思南嶽來時巡，宮琛廟寶皆駿奔。
曲江清澈碧瓊軟，海山孤尖翠屏展。
天顔有喜后夔知，一奏雲韶供亞飯。
帝登九疑忘却歸，不知斑盡湘笛枝。
后夔一脛跛莫隨，坐委衆樂江之湄。
儀鳳舞獸掃無跡，獨留一狻守其側。
至今喚作獅子石，雨淋日炙爛不得。
洞庭張樂已莓苔，犍爲獲磬亦塵埃。
不如九韶故無恙，戛擊尚可冬起雷。
何時九秋霜月裏，來聽湘妃瑟聲美。
曲終道是不見人，江上數峰是誰子。
題朱伯勤千峰紫翠樓二首·其一
作者：楊萬里
朝代：宋

秀嶺西頭鳳嶺東，周遭略數一千峰。
商量沒頓新樓處，頓著穠藍釅紫中。
題朱伯勤千峰紫翠樓二首·其二
作者：楊萬里
朝代：宋

一色千峰翠作圍，忽然齊換紫綃衣。
客來欲識樓中景，祇等金鴉浴海時。
題李子立知縣問月臺
作者：楊萬里
朝代：宋

高臺走上青天半，手弄銀盤濯銀漢。
喚起謫仙同醉吟，一面問月一面斟。
初頭混沌鶻崙樣，阿誰鑿開一爲兩。
是時燧人猶未胎，那得火鑄銀盤來。
此盤能團復能缺，團是誰磨缺誰齧。
中有桂枝起秋風，何處移來秧此中。
謫仙似癡還似黠，把酒問月月無說。
老夫代月一轉語，月却問君君領否。
君能飲酒更能詩，一夕無月君不嬉。
月能伴君飲百斛，月能照君詩萬玉。
君但一斗百篇詩，莫問有月來幾時。
謫仙遠孫證明著，笑脫烏紗看月落。
題李季章中書舍人石林堂
作者：楊萬里
朝代：宋

紫微仙人今太白，不愛好官愛奇石。
頃從道山歸雪山，一葉漁船一橫笛。
船過宣池月滿空，乘雲飛上九華峰。
十指一掇九芙蓉，和月擎取歸船中。
歸到雁湖秋水碧，萬斛酒船觴九客。
蟇頤諸峰作不速，不待折簡登几席。
儂與石兄殊不疎，問訊別來安穩無。
題東江劉長元勤有齋
作者：楊萬里
朝代：宋

蠹簡三更寂，寒燈半點慳。
不知門外雪，已失月中山。
白璧非愁禹，黄金只鑄顔。
時來漫拈出，掇取桂枝還。
題東西二梁山三首·其一
作者：楊萬里
朝代：宋

二梁雙黛點東西，牛渚看來活底眉。
阿敞畫時微失手，一眉高著一眉低。
題東西二梁山三首·其三
作者：楊萬里
朝代：宋

傳道臨春昔麗華，不從陳帝入隋家。
獨將亡國千年恨，留下雙顰寄岸花。
題東西二梁山三首·其二
作者：楊萬里
朝代：宋

莫恨當初畫得偏，却因偏處反成妍。
喜來舒展愁來蹙，各樣嬌饒更可憐。
題栖賢寺三峽橋
作者：楊萬里
朝代：宋

栖賢與楞伽，初本共一山。
古潭宅神龍，睡醒厭久跧。
是夕起雷雨，震得天地翻。
此山拆爲兩，一溪斷中間。
下窺黑無地，上攀青到天。
從此兩禪寺，路絕不往還。
祖師見之笑，彈指降神姦。
問天借橫蜺，搭渡溪兩邊。
倒傾千崖雪，飛下一玉淵。
餘怒尚雷吼，聲拔諸峰根。
我來不能去，輕生倚危欄。
忽然心爲動，毛骨森以寒。
上人指斷岸，猶带初拆痕。
題桄榔樹
作者：楊萬里
朝代：宋

化工到得巧窮時，東補西移也大奇。
君看桄榔一窠子，竹身杏葉海棕枝。
題榠查紅葉
作者：楊萬里
朝代：宋

榠查將葉學丹楓，戲與攀條撼晚風。
一片飛來最奇絕，碧羅袖尾滴猩紅。
題水月寺寒秀軒
作者：楊萬里
朝代：宋

小寺深門一逕斜，繞身縈面總煙霞。
低低簷入低低樹，小小盆盛小小花。
經藏中間看佛畫，竹林外面是人家。
山僧笑道知儂渴，其實迎賓例瀹茶。
題永新吳景蘇主簿梯雲樓
作者：楊萬里
朝代：宋

誰道青雲不可梯，君家樓閣與雲齊。
諍臣內相名垂日，諫草詞頭字印泥。
我昔曾爲禾水客，夢中猶憶義山西。
仇香自有家聲在，豈使鸞皇棘上栖。
題永豐劉伯英雙清亭
作者：楊萬里
朝代：宋

銀河一派天上來，霜松萬本水際栽。
公幹作亭占佳處，攔住清風入窗戶。
醉餘綠綺膝上橫，學得松聲與水聲。
更待九秋月亭午，白玉壺中有新句，煩君赤手雙拾取。
題汪季路太丞魏野草堂圖二首·其一
作者：楊萬里
朝代：宋

汾陰西祀告昇平，四海無波鏡樣清。
乞與幽人好風月，萬山裏許聽泉聲。
題汪季路太丞魏野草堂圖二首·其二
作者：楊萬里
朝代：宋

奉常夫子半錢無，不問田園況室廬。
聞道買來新宅子，借看却是草堂圖。
題汪季路所藏李伯時飛騎斫鬃射楊枝及繡毬圖二首·其一
作者：楊萬里
朝代：宋

虎夫馳射殿西偏，一箭穿毬不再彎。
飛騎新圖天上本，龍眠偷得到人間。
題汪季路所藏李伯時飛騎斫鬃射楊枝及繡毬圖二首·其二
作者：楊萬里
朝代：宋

君王將幸寶津園，刷洗天駒尚未乾。
禁地何緣有闌入，考官應奉得來看。
題汪聖錫墳庵真如軒在玉山常山之間
作者：楊萬里
朝代：宋

東吳南垂楚北際，中央不合大如礪。
百灘千嶂自一川，清空不是人間世。
玉山先生携老禪，把茅結庵開小軒。
身前身後來醉眠，一醉不醒三千年。
先生杖屨半宇宙，每到此軒去還又。
爲憐雪立孤竹君，月骨風筋如許瘦。
向來種笋今排天，先生手痕故依然。
騎龍帝旁爲飛仙，玉棺寂寞空寒煙。
題沈子壽旁觀錄
作者：楊萬里
朝代：宋

逢著詩人沈竹齋，丁寧有口不須開。
被渠譜入旁觀錄，四馬如何挽得回。
題浩然李致政義概堂
作者：楊萬里
朝代：宋

非俠非狂非逸民，讀書謀國不謀身。
一封北闕三千牘，再活西州六萬人。
雨露晚從天上落，芝蘭親見掌中新。
仁心義概絲綸語，長掛巴山月半輪。
題清江胡民瞻忍堂
作者：楊萬里
朝代：宋

俗物茫茫奈我何，兒女昵昵不用呵。
先生笑問有酒麽，醉來得句自長哦。
家風孝友春風軟，牀無黄金且青簡。
君不見多愁多惱張公藝，枉却御前百餘字。
題清遠峽峽山寺二首·其一
作者：楊萬里
朝代：宋

只道真陽天下稀，不知清遠亦幽奇。
攀崖下照龍湫水，細詠東坡老子詩。
題清遠峽峽山寺二首·其二
作者：楊萬里
朝代：宋

見說巖中雪色猿，嘯聲時出翠微間。
不看新月初三夜，却覓當時舊玉環。
題湖北唐憲桂林義學
作者：楊萬里
朝代：宋

梅花五嶺八桂林，青羅带繞碧玉簪。
祥刑使者兩唐裔，親領諸生到洙泗。
七星巖畔築齋房，獨秀峰尖作筆床。
買書堆上天中央，海表學子來奔忙。
中州淑氣無間斷，南斗文星方炳煥。
君不見日南姜相曲江張，萬古清風裂雲漢。
題湘中館二首·其一
作者：楊萬里
朝代：宋

清境故應好，新寒殊不勝。
征衣愁著盡，憑檻喜猶能。
亂眼船離岸，關心山見稜。
箇中有句在，下語更誰曾。
題湘中館二首·其二
作者：楊萬里
朝代：宋

江欲浮秋去，山能渡水來。
娵隅蠻語雜，欵乃楚聲哀。
寒早當緣閏，詩成未費才。
愁邊正無奈，歡伯一相開。
題漱玉亭示開先長老師序
作者：楊萬里
朝代：宋

山根玉泉仰面飛，飛出山頂却下馳。
自從廬阜瀉雙練，至今銀灣乾兩支。
雷聲驚裂龍伯眼，雪點濺濕姮娥衣。
寄言蘇二李十二，莫愁瀑布無新詩。
題潘彥政叔姪濯纓齋
作者：楊萬里
朝代：宋

愚溪之口湘江左，茅齋不小亦不大。
齋前看江江只流，江中望齋齋更幽。
兩潘讀書韻清壯，湘妃出聽魚吹浪。
大潘皎如鶴出林，小潘不減在沙金。
向來姓名到天府，市人莫笑渠塵土。
濯纓當屬最閑人，兩潘且彈冠上塵。
題瀏陽縣柳仲明致政雲居山書院
作者：楊萬里
朝代：宋

雲居山高三萬尺，下插瀏江上撞日。
柳下和風百世師，有孫避地來築室。
奕葉隠居三百年，栽桃種杏今滿川。
當家相傳一破硯，此外文字九千卷。
旄頭畢方書散亡，維仲明父再耿光。
木葉衣裳野蕨腸，牙籤玉軸還堆床。
更於山下起高閣，竹戶松窗照林壑。
閣上諸郎夜誦聲，太一真人降雲鶴。
向來有子中文科，泮宮彈琴詠菁莪。
柳氏門閭人刮目，仲明依舊一漁蓑。
題無訟堂屏上袁安卧雪圖
作者：楊萬里
朝代：宋

雲窗避三伏，竹床橫一丈。
退食急袒跣，病身聊偃仰。
有夢元無夢，似想亦非想。
滿堂變冥晦，寒陰起森爽。
門外日如焚，屏間雪如掌。
蕭然聳毛髮，皎若照襟幌。
拔地排瑶松，倚天立銀嶂。
遥見幽人廬，茅棟壓欲響。
有客叩柴門，高軒隘村巷。
剝啄久不聞，徙倚覺深悵。
幽人寐政熟，何知有令長。
誰作卧雪圖，我得洗炎瘴。
題照上人迎翠軒二首·其一
作者：楊萬里
朝代：宋

寺外秋山觸眼明，寺根秋水洗心清。
晴嵐暖翠來未了，不用高人倒屣迎。
題照上人迎翠軒二首·其二
作者：楊萬里
朝代：宋

參寥癩可去無還，誰踏詩僧最上關。
欲具江西句中眼，猶須作禮問雲山。
題玄潭觀雪浪閣
作者：楊萬里
朝代：宋

贛江西來千里許，流到閣前虎鬚怒。
旌陽橫劍居上頭，却喝長江教倒流。
跳作漩花雪山立，濺得琳房滿山濕。
即今水落未足觀，桃花浪起君來看，一波打窗君膽寒。
題王亞夫檢正峴湖堂
作者：楊萬里
朝代：宋

西峴山光照舊廬，北湖水色漾新居。
翠鬟夜欲凌波去，玉鏡晨當掃黛初。
萬壑千巖雙不借，輕風細浪一夫須。
來書便當催詩雨，雪後燈前卷復舒。
題王子宣主簿青山讀書堂
作者：楊萬里
朝代：宋

謝家青山李家據，王家青山當家住。
上頭新作讀書堂，牙籤玉軸古錦囊。
萬夫攘臂儂掉臂，萬事無味書有味。
時挑野菜煮一字，兒輩不須來染指。
題王季安主簿佚老堂二首·其一
作者：楊萬里
朝代：宋

造物那能惱我曹，軟紅塵裏漫徒勞。
是中却有商量處，且道青原幾許高。
題王季安主簿佚老堂二首·其二
作者：楊萬里
朝代：宋

布襪青鞋已嬾行，不如宴坐聽啼鶑。
只言此老渾無事，種竹移花作麽生。
題王宣子新作吉州學前詠歸亭
作者：楊萬里
朝代：宋

使君見處我何言，且上斯亭一笑還。
便有醒然新氣象，何曾改却舊江山。
詠歸風味誰知點，克己工夫未減顔。
箇裏諸生高著眼，仕和不仕得相關。
題王才臣南山隠居六詠·南谷
作者：楊萬里
朝代：宋

我生本南溪，我長寓南谷。
是子底無良，奪我谷中菊。
題王才臣南山隠居六詠·松庵
作者：楊萬里
朝代：宋

與花不同色，與竹元同德。
風月偏相尋，携手清涼國。
題王才臣南山隠居六詠·格齋
作者：楊萬里
朝代：宋

讀書輪何知，問羊馬何與。
二理仍兩心，終無研究處。
題王才臣南山隠居六詠·竹亭
作者：楊萬里
朝代：宋

春亦只如是，冬亦只如是。
別有一清風，請君參此味。
題王才臣南山隠居六詠·腴亭
作者：楊萬里
朝代：宋

蜀張與蜀花，鄉人相解后。
人存花更腴，人去花亦瘦。
題王才臣南山隠居六詠·莊敬日强齋
作者：楊萬里
朝代：宋

居人晏猶眠，行子夕未宿。
此心從何生，却道力不足。
題王晉輔專春亭
作者：楊萬里
朝代：宋

向來王家癖於馬，今來王家癖於花。
洛陽城裏花如海，一半移取來君家。
此花就中最穠麗，姚家黄兼魏家紫。
花王更有王中王，看却姚魏千花降。
一春好處君知否，上巳前頭寒食後。
千花不用妬渠伊，此外春光更屬誰。
題王晉輔桂堂
作者：楊萬里
朝代：宋

諸天別有金色界，金粟如來更奇怪。
玉露洗面晞金風，黄雲迎下月姊宮。
未與羣芳較顔色，寒香世界誰較得。
一箇世界一粟中，萬粟世界香無窮。
詩人夢入廣寒殿，香殺詩人天不管。
題畢少董繙經圖
作者：楊萬里
朝代：宋

宋生把卷讀且指，李生把卷問奇字。
榻上坐著一老子，右手秉筆袒左臂。
春秋論語訓傳成未成，胸中有話頗欲告兩生。
欲呼小白拉重耳，同討犬戎尊帝京。
蠶妾不解事，兩生未可語。
冬郎政兒癡，誰能復憐許。
繙經未了報歸期，携書歸來獻玉墀。
胡沙滿面無人識，回首兩生斗南北。
題瘦牛嶺
作者：楊萬里
朝代：宋

牛頭定何向，牛尾定何指。
我不炙汝心，我不穿汝鼻。
如何不許見全牛，霧隠雲藏若相避。
行行上牛背，上下三十里。
一雨生新泥，寸步不自致。
胡不去作牽牛星，渴飲銀河天上水。
胡不去作帝藉牛，天田春風牽黛耜。
却來蠻村天盡頭，塞路長遣行人愁。
夕陽芳草只依舊，瘦牛何苦年年瘦。
題益公丞相天香堂
作者：楊萬里
朝代：宋

君不見沉香亭北專東風，謫仙作頌天無功。
君不見君王殿後春第一，領袖衆芳捧堯日。
此花司春轉化鈞，一風一雨萬物春。
十分整頓春光了，收黄拾紫歸江表。
天香染就山龍裳，餘芬却染山水鄉。
青原白鷺萬松竹，被渠染作天上香。
人間何曾識姚魏，相公新移洛中裔。
呼酒先招野客看，不醉花前爲誰醉。
題盱眙軍東南第一山·其一
作者：楊萬里
朝代：宋

第一山頭第一亭，聞名未到負平生。
不因王事略小出，那得高人同此行。
萬里中原青未了，半篙淮水碧無情。
登臨不覺風煙暮，腸斷漁燈隔岸明。
題盱眙軍東南第一山·其二
作者：楊萬里
朝代：宋

建隆家業大於天，慶曆春風一萬年。
廊廟謀謨出童蔡，笑談京洛博幽燕。
白溝舊在鴻溝外，易水今移淮水前。
川后年來世情了，一波分護兩涯船。
題盱眙軍玻瓈泉
作者：楊萬里
朝代：宋

清如淮水未爲佳，泉迸淮山好煮茶。
鎔出玻瓈開海眼，更和月露瀹春芽。
仰看絕壁一千丈，削下青瓊無點瑕。
從事不澆愁肺渴，臨泓带雪吸冰花。
題眉山程侅所藏山谷寫杜詩帖
作者：楊萬里
朝代：宋

杜家碧山銀魚詩，黄家虎卧龍跳字。
六丁難取真宰愁，程家十襲今三世。
程家蘇家元舅甥，子瞻正輔外弟兄。
正輔有孫文百鍊，筆倒三江胸萬卷。
公車獻策五十篇，玉札國體航化源。
遠謀小扣囊底智，瓌詞未出海內傳。
三年抱璞咸陽市，子虛無因達天帝。
如今却買巴峽船，峨眉山月秋正圓。
丈夫身健恐不免，即召枚臯未渠晚。
題章貢道院
作者：楊萬里
朝代：宋

江西道院賦金華，近日當塗共兩家。
更著崆峒三道院，只銷卧治醉鶑花。
題羅巨濟教授蓬山堂
作者：楊萬里
朝代：宋

蓬萊藏室盛東都，只著古書并老儒。
後來許事曉星疎，登車不落問何如。
廣文先生自有飯，諸公衮衮端無羨。
著脚金坡不作難，問津木天何足辦。
作堂聊爾題蓬山，此豈有意亦偶然。
登瀛仙人多姓許，未必先生肯爲伍。
書生饒舌定可憎，此話姑置莫葛藤。
先生諸孫皆玉冰，誦書已作鸞鶴聲，請來欹枕細細聽。
題羅溪李店·其一
作者：楊萬里
朝代：宋

棟宇整齊窗戶明，一峰對面一江橫。
下程長是無佳店，佳店偏當未下程。
題羅溪李店·其二
作者：楊萬里
朝代：宋

誰道村郊野味侵，柴扉竹榻草花清。
行行且止成佳夢，不減崔張驚夢身。
題胡季亨觀生亭二首·其一
作者：楊萬里
朝代：宋

誰信秋霜臘雪中，雪中霜裏有春風。
菊花未了梅花發，休說桃花入嫩紅。
題胡季亨觀生亭二首·其二
作者：楊萬里
朝代：宋

漏泄春光有阿亨，一雙詩眼太乖生。
草根未響渠先覺，不待黄鸝第一聲。
題臨川李子經文藁
作者：楊萬里
朝代：宋

聖經賢傳緊關津，騷客詩家妙斧斤。
總被先生漏消息，不令後輩隔知聞。
都城一日紙增價，天下幾人貧似君。
不要綈袍却歸去，平生笑殺送窮文。
題興寧縣東文嶺瀑泉在夜明場驛之東
作者：楊萬里
朝代：宋

笋輿路轉崖欹傾，只聞滿山泉水嗚。
卷書急看已半失，眼不停注耳細聽。
石如鐵色黑，壁立鏡面平。
水從鏡面一飛下，蘄笛織簟風漪生。
石知水力倦，半壁鍾作天一泓。
水行到此欲小憩，後水忽至前水驚。
分清裂白兩派出，跳珠躍雪雙龍爭。
不知落處深幾許，千丈井底碎玉聲。
安得好事者，泉上作小亭。
釀泉爲酒不用麴，春風吹作蒲萄綠。
醉寫泉聲入柘木，何處更尋響泉曲。
題蕭岳英常州草蟲軸蓋畫師之女朱氏之筆二首·其一
作者：楊萬里
朝代：宋

常州草蟲天下奇，女郎新樣不緣師。
未應好手傳輪扁，便恐前身是郭熙。
題蕭岳英常州草蟲軸蓋畫師之女朱氏之筆二首·其二
作者：楊萬里
朝代：宋

筆端春草已如生，點綴蟲沙更未停。
淺著鵝黄作蝴蝶，深將猩血染蜻蜓。
題蕭端虛和樂堂
作者：楊萬里
朝代：宋

玉笥風回峽山雨，兩公對床方軟語。
少公一生吟樣臞，長公半醉少公扶。
白頭兄弟不多有，面如橘紅不關酒。
紫荆花開連理枝，孝友未要時人知。
題薦福寺
作者：楊萬里
朝代：宋

千山底裏著樓臺，半夜松風萬壑哀。
曉起巡簷看題壁，雨聲一片隔林來。
題薰陾中興慶壽頌
作者：楊萬里
朝代：宋

炎暉十葉生太皇，即宋光武趙少康。
皇穹柱折地無軸，再闢三極紀八荒。
與天同仁自同壽，八十萬歲登九九。
淳熙天子駕蒼龍，春王三朝領羣后。
是時雪花曉尚飄，日華飛來雪即銷。
玉巵灧海泛椒柏，寶冊錯錦凋瓊瑶。
虞典漢儀照億世，可無鴻筆描天地。
下帷窺園幾代孫，濃墨大書三萬字。
點竄封禪典引辭，塗改皇武貞符詩。
珠璣金玉槌作屑，鑄出夏鼎仍商彝。
歧陽石鼓魚貫柳，浯溪石崖非好手。
誰將臣陾中興慶壽篇，刻之玉版藏名山，何千萬年千萬年。
題西湖僧房
作者：楊萬里
朝代：宋

竹林深處著禪房，下却疎簾自炷香。
書畫隨宜遮四壁，閑欹瓦枕小藤床。
題謝昌國桂山堂
作者：楊萬里
朝代：宋

艮齋引袖出明光，歸卧西江一草堂。
種滿山中渾是桂，怪來月窟更無香。
九秋金粟供朝飯，三徑黄花併夕糧。
履上星辰冠上豸，一時脫却濯滄浪。
題謝昌國金牛煙雨圖
作者：楊萬里
朝代：宋

金牛煙雨最相關，老子方將老是間。
不分艮齋來貌取，更於句裏占江山。
題贛州重建思賢閣
作者：楊萬里
朝代：宋

趙公遺愛虎頭城，直到張公續此聲。
前趙後張俱可閣，贛民不用羨西京。
題赤孤同亭館
作者：楊萬里
朝代：宋

數菊能令客眼明，三峰端爲此堂橫。
僕夫不敢催儂去，只道長沙尚八程。
題趙昌父山居八詠·倚雲亭
作者：楊萬里
朝代：宋

俗子令眼白，瑞峰令眼青。
自移聽雨榻，且上倚雲亭。
題趙昌父山居八詠·兩峰堂
作者：楊萬里
朝代：宋

踏得草鞋穿，行得汗脚損。
却換一枝藤，拄到雙玉笋。
題趙昌父山居八詠·已矣軒
作者：楊萬里
朝代：宋

蠻觸無休日，菟裘有別天。
撫松非已矣，采菊未悠然。
題趙昌父山居八詠·晏齋
作者：楊萬里
朝代：宋

五陵槿梢花，千駟草頭露。
富貴人始傳，屢空今不數。
題趙昌父山居八詠·竹隠
作者：楊萬里
朝代：宋

大隠隠於酒，小隠隠於竹。
何不呼麴生，來同此君宿。
題趙昌父山居八詠·苔竹軒
作者：楊萬里
朝代：宋

青士長得瘦，翠兄工買貧。
向來素愛者，已賺一詩人。
題趙昌父山居八詠·霞牖
作者：楊萬里
朝代：宋

夕借月爲燭，晨將霞作簾。
猶言貧到骨，不悟取傷廉。
題趙昌父山居八詠·青氈堂
作者：楊萬里
朝代：宋

客來借氈看，笑指一書策。
不管賣不行，且圖偷不得。
題連滄觀呈太守張幾仲
作者：楊萬里
朝代：宋

開窗納盡大江秋，天半飛樓不是樓。
獨立南徐鼇絕頂，下臨北固虎回頭。
蒜山舊址空黄鶴，瓜步新城照白鷗。
好事主人酌詩客，風煙一眼到揚州。
題鄧國材水墨寒林
作者：楊萬里
朝代：宋

人間那得箇山川，船上漁郎便是仙。
遠嶺外頭江盡處，問渠何許洞中天。
題金山妙高臺
作者：楊萬里
朝代：宋

金山未到時，羨渠奄有萬里之長江。
金山既到了，長江不見只見千步廊。
老夫平生不奈事，點檢風光難可意。
老僧覺我見睫眉，引入妙高臺上嬉。
不知老僧有妙手，卷舒江山在懷袖。
挂上西窗方丈間，長江浮在爐煙端。
長江南邊千萬山，一時飛入兩眼寒。
最愛簷前絕奇處，江心巉然景純墓。
僧言道許乃浪傳，龍宮特書珠貝編。
初云謝靈運，愛山如愛命。
掇取天台雁蕩怪石頭，疊作假山立中流。
又云王逸少，草聖入神妙。
天賜瑠璃筆格玉硯屏，仍將大江作陶泓。
老夫聞二說，沉吟未能決。
長年抵死催上船，徘徊欲去空茫然。
題釣臺二絕句·其一
作者：楊萬里
朝代：宋

斷崖初未有人蹤，只合先生著此中。
漢室也無一抔土，釣臺今是幾春風。
題釣臺二絕句·其二
作者：楊萬里
朝代：宋

同學書生已冕旒，未將換與一羊裘。
子雲到老不曉事，不信人間有許由。
題鍾家村石崖二首·其一
作者：楊萬里
朝代：宋

莫愛懸崖萬丈高，只工險峭作風濤。
看來一一生窠眼，解與行人著過篙。
題鍾家村石崖二首·其二
作者：楊萬里
朝代：宋

水與高崖有底冤，相逢不得鎮相喧。
若教漁父頭無笠，只著蓑衣便是猿。
題長沙鍾仲山判院岫雲舒卷樓二首·其一
作者：楊萬里
朝代：宋

天柱峰尖半點雲，散爲嶽麓橘洲春。
盡供詩客揮毫裏，怪底春空態度新。
題長沙鍾仲山判院岫雲舒卷樓二首·其二
作者：楊萬里
朝代：宋

入夜雲來宿兩窗，明朝雲去照三湘。
也知遠岫無心出，解后爲霖亦不妨。
題陳叔虎繡梅花扇
作者：楊萬里
朝代：宋

指下生寒影，針端即化工。
冰痕將雪點，不受燭光融。
題陸子泉上祠堂
作者：楊萬里
朝代：宋

先生喫茶不喫肉，先生飲泉不飲酒。
饑寒祗忍七十年，萬歲千秋名不朽。
惠泉遂名陸子泉，泉與陸子名俱傳。
一瓣佛香炷遺像，幾多衲子拜茶仙。
麒麟圖畫冷似鐵，凌煙冠劍消如雪。
惠山成塵惠泉竭，陸子祠堂始應歇，山上泉中一輪月。
題青山市汪家店
作者：楊萬里
朝代：宋

小小樓臨短短牆，長春半架動紅香。
楊花知得人孤寂，故故飛來入竹窗。
題鞏仲至脩辭齋
作者：楊萬里
朝代：宋

人道莊周夢蝴蝶，我言蝴蝶夢莊周。
莊周解飛蝶解語，說向蝴蝶應點頭。
脩辭齋中子鞏子，年少詩狂狂到底。
蹇馿破帽衝達官，白眼清談對餘子。
東萊一翁印斯人，世人皆憎翁不嗔。
爲渠落筆三大字，政自不妨詩入神。
題韓亭韓木二首·其一
作者：楊萬里
朝代：宋

老大韓家十八郎，猶將雲錦製衣裳。
至今南斗無精彩，只放文星一點光。
題韓亭韓木二首·其二
作者：楊萬里
朝代：宋

笑爲先生一問天，身前身後兩般看。
亭前樹子關何事，也得天公賜姓韓。
題黄唐伯一經堂
作者：楊萬里
朝代：宋

人言天地生仲尼，不知仲尼生兩儀。
易中先自有太極，生天生地誰得知。
一經以後派爲六，六經以前一經足。
學子要探天地心，詩書執禮皆可尋。
吾鄉後身黄叔度，教子一經有佳處。
寄言韋家父子間，浪比籯金良汗顔。
題黄才叔看山亭
作者：楊萬里
朝代：宋

春山華潤秋山瘦，雨山點黯晴山秀。
湖湘山色天下稀，零陵乃復白其眉。
作亭不爲俗人好，箇竹把茅吾事了。
朝來看山佳有餘，爲渠更盡一編書。
題黄辰告愚齋
作者：楊萬里
朝代：宋

聖門如天不可梯，諸子欲以智取之。
杏壇獨立無箇事，只有回愚也大奇。
吾黨少年子黄子，問津陋巷參顔氏。
只今此事冷如漿，來年八月槐花黄。
題龍歸寺壁
作者：楊萬里
朝代：宋

題字纔前歲，衝寒又此行。
竹能知雨至，窗不隔江清。
走檄還曾了，禁人未肯晴。
息肩更須喜，問路可憐生。
題龍舜臣遜志齋
作者：楊萬里
朝代：宋

龍子辛勤蒔紙田，少年筆勢已翩翩。
欲知聖處真消息，不是原夫一兩聯。
題龜山塔前一首唐律後一首進退格·其一
作者：楊萬里
朝代：宋

龜山獨出壓淮流，寶塔仍居最上頭。
銀筆書空天作紙，玉龍拔地海成湫。
向來一厄遭羣犬，挽以六丁兼萬牛。
逆血腥羶化爲碧，空餘風雨鬼啾啾。
題龜山塔前一首唐律後一首進退格·其二
作者：楊萬里
朝代：宋

舊歲新年來往頻，孤標數面便多情。
獨將白髮三千丈，上到瑶臺十二層。
萬里海風吹不動，半輪淮月爲誰明。
東坡舊跡無尋處，試問龕中錦帽僧。
類試所戲集杜句跋杜詩呈監試謝昌國察院
作者：楊萬里
朝代：宋

有客有客字子美，日糴太倉五升米。
錦官城西生事微，盡醉江頭夜不歸。
青山落日江湖白，嗜酒酣歌拓金戟。
語不驚人死不休，萬草千花動凝碧。
穉子敲針作釣鈎，老夫乘興欲東流。
巡簷索共梅花笑，還如何遜在楊州。
老去詩篇渾漫與，蛺蝶飛來黄鸝語。
往時文采動人主，來如雷霆收震怒。
一夜水高數尺强，濯足洞庭望八荒。
閶闔晴開映蕩蕩，安得仙人九節杖。
君不見西漢杜陵老，脫身事幽討。
下筆如有神，汝與山東李白好。
儒術於我何有哉，願吹野水添金杯。
焉知餓死填溝壑，如何不飲令心哀。
名垂萬古知何用，萬牛回首丘山重。
風定過垂虹亭
作者：楊萬里
朝代：宋

松江未過不勝愁，過了垂虹百不憂。
忽見石湖山上塔，定知塔背是蘇州。
風急落梅
作者：楊萬里
朝代：宋

梅花已是不勝癯，無頼東風特地粗。
狼籍玉英渾不惜，强留嫣蔕與枯鬚。
風花
作者：楊萬里
朝代：宋

海棠桃李雨中空，更著清明兩日風。
風似病癲無藉在，花如中酒不惺鬆。
身行楚嶠遠更遠，家寄秦淮東復東。
道是殘紅何足惜，後來併恐沒殘紅。
風雨
作者：楊萬里
朝代：宋

殘風剩雨故欺人，垂箔關窗護病身。
自拾荷花揩面汗，新將筍籜製頭巾。
梅天筆墨都生醭，棐几文書嬾拂塵。
帽子一峰青可掇，隔牆不敢略開門。
食老菱有感
作者：楊萬里
朝代：宋

幸自江湖可避人，懷珠韞玉冷無塵。
何須抵死露頭角，荇葉荷花老此身。
食菱
作者：楊萬里
朝代：宋

雞頭吾弟藕吾兄，頭角嶄然也不爭。
白璧中藏煙水晦，紅裳左袒雪花明。
一生子木非知己，千載靈均是主盟。
每到炎官張火傘，西山未當聖之清。
食蒸餠作
作者：楊萬里
朝代：宋

何家籠餠須十字，蕭家炊餠須四破。
老夫饑來不可那，只要鶻崙吞一箇。
詩人一腹大於蟬，饑飽翻手覆手間。
須臾放筯付一莞，急喚龍團分蟹眼。
食蓮子
作者：楊萬里
朝代：宋

綠玉蜂房白玉蜂，折來带露復含風。
玻瓈盆面冰漿底，醉嚼新蓮一百蓬。
食蓮子
作者：楊萬里
朝代：宋

蜂不禁人採蜜忙，荷花蕊裏作蜂房。
不知玉蛹甜於蜜，又被詩人嚼作霜。
食蓮子三首·其一
作者：楊萬里
朝代：宋

白玉蜂兒綠玉房，蜂房未綻已聞香。
蜂兒解醒詩人醉，一嚼清冰一嚥霜。
食蓮子三首·其三
作者：楊萬里
朝代：宋

戢戢蜂兒出露房，未生翅股及鋒芒。
丁寧莫遣它人剝，要染儂家十指香。
食蓮子三首·其二
作者：楊萬里
朝代：宋

城中蓮子買將歸，未問嘗新早與遲。
偶憶湧金門外曉，畫船带露摘來時。
食蛤蜊米脯羹
作者：楊萬里
朝代：宋

傾來百顆恰盈奩，剝作杯羹未屬厭。
莫遣下鹽傷正味，不曾著蜜若爲甜。
雪揩玉質全身瑩，金緣冰鈿半縷纖。
更淅香秔輕糝却，發揮風韻十分添。
食蠣房
作者：楊萬里
朝代：宋

蓬山側畔屹蠔山，懷玉深藏萬壑間。
也被酒徒勾引著，薦它尊俎解它顔。
食車螯
作者：楊萬里
朝代：宋

珠宮新沐浄瓊沙，石鼎初燃瀹井花。
紫殻旋開微滴酒，玉膚莫熟要鳴牙。
棖拖金線成雙美，薑擘糟丘併一家。
老子宿酲無解處，半杯羹後半甌茶。
食雞頭
作者：楊萬里
朝代：宋

龍宮失曉惱江妃，也養鳴雞報早暉。
要啄稻粱無半粒，只教滿頷飽珠璣。
食雞頭子二首·其一
作者：楊萬里
朝代：宋

江妃有訣煮真珠，菰飯牛酥軟不如。
手擘雞顋金五色，盤傾驪頷琲千餘。
夜光明月供朝嚼，水府龍宮恐夕虛。
好與藍田餐玉法，編歸辟穀赤松書。
食雞頭子二首·其二
作者：楊萬里
朝代：宋

三危瑞露凍成珠，九轉丹砂鍊久如。
鼻觀溫芳炊桂歇，齒根熟軟剝胎餘。
半甌鷹爪中秋近，一炷龍涎丈室虛。
却憶吾廬野塘味，滿山柿葉正堪書。
食鷓鴣
作者：楊萬里
朝代：宋

江南厭聽鷓鴣曲，嶺南初嘗鷓鴣肉。
年年細雨落花春，鈎輈格磔惱殺人。
竹雞泥滑報行客，鷓鴣更道行不得。
方兄百輩買一隻，可惜羽衣錦狼藉。
飯罷散策遇細雨二首·其一
作者：楊萬里
朝代：宋

秋暄團扇尚堪携，病脚朝來健似飛。
偶到溪頭晴喚出，未窮山頂雨催歸。
飯罷散策遇細雨二首·其二
作者：楊萬里
朝代：宋

極知秋旱已難醫，所喜陰雲忽四垂。
畢竟不成簷半滴，辛勤枉費雨千絲。
飯罷登山
作者：楊萬里
朝代：宋

樹遠通鶑響，花晴带雨痕。
登山偶回首，隔水見前村。
澹往孤無伴，清歸笑不言。
還家更遲著，松菊未應存。
飯罷登浄遠亭
作者：楊萬里
朝代：宋

今歲寒應少，冬深氣轉和。
都緣徑差曲，添得步行多。
柳色猶青在，霜威奈爾何。
忽然雙野鴨，飛下一池波。
飲酒
作者：楊萬里
朝代：宋

今日偶不飲，無事亦有思。
偶然舉一杯，事至我不知。
豈獨忘萬事，此身亦如遺。
此酒本何物，秫先麯還隨。
飯秫祗醒眼，嚼麴無醉時。
秫麴偶相逢，清泉媒妁之。
不知獨何神，幻出忘世姿。
莊周不須周，惠施不須施。
貴賤與死生，不齊元自齊。
我本非搢紳，金華牧羊兒。
祗坐讀詩禮，一出不得歸。
歸來今四年，似早其實遲。
海中無蓬萊，蓬萊在酒池。
今夕一杯酒，乘風駕雲旗。
猶遭世緣縛，未掛神武衣。
餐霜醒酒
作者：楊萬里
朝代：宋

宿酒朝來醉尚殘，胸懷眊矂腹仍煩。
牡丹壇上欄干脚，自刮霜毬衮舌端。
餘干泝流至安仁
作者：楊萬里
朝代：宋

半篙新漲滿帆風，兩岸千山一抹中。
慚媿櫂郎能袖手，若非袖手更無功。
餞洪帥張伯子華學尚書移鎮京口
作者：楊萬里
朝代：宋

周家天球祇一隻，張家今有雙白璧。
前稱紫薇後文昌，衙官二陸僕兩唐。
金章玉句迭清鏘，天孫雲機織錦裳。
松心竹節爭老蒼，冰壺水鏡明秋霜。
君不見于湖先生掌綸綍，二典三謨纔一筆。
君不見篤素先生立朝端，五臣十亂半武間。
聽履星辰踐台斗，翻身鳳池屈伸肘。
夢入飛雲卷雨簾，袖却築巖作霖手。
滕王閣上唐阿舒，春生秋殺震江湖。
吏部未見張尚書，春生儘有秋殺無。
江西十州百萬戶，父非姓召母非杜。
也祇周人兩句詩，豈弟君子民父母。
又去南徐作好春，落霞秋水亦眉顰。
南徐父老錯欣欣，玉皇催渠轉鴻鈞。
餞趙子直制置閣學侍郎出帥益州分未到五更猶是春二十八字爲韻得猶字
作者：楊萬里
朝代：宋

錦水花潭照碧油，西清學士舊鼇頭。
隨身琴鶴如清獻，治蜀功名更武侯。
無晚十行看暮召，不應三峽隔辰猶。
垂楊管得人離別，舞破春風勸玉舟。
馬郎中母蔣夫人挽章
作者：楊萬里
朝代：宋

文物餘三逕，芝蘭秀五常。
魚軒來粉省，象服去黄堂。
此母今誰似，清名死不亡。
一生令吏部，廢却蓼莪章。
駕幸聚景晚歸有旨次日歇泊
作者：楊萬里
朝代：宋

身在長安夢故山，故山未去且長安。
落紅滿地莫教掃，新綠隔牆聊借看。
竹葉勸人行樂事，榴花爲我遣春寒。
賜休又得明朝睡，不問三竿與兩竿。
高宗聖神武文憲孝皇帝挽詩二首·其一
作者：楊萬里
朝代：宋

芒動長星帚，親揮却日戈。
再令天有柱，一定海無波。
黄屋非堯樂，薰琴付舜歌。
祗書魏蕩字，誄語不須多。
高宗聖神武文憲孝皇帝挽詩二首·其二
作者：楊萬里
朝代：宋

更造今光武，中興昔武丁。
雲昭河洛畫，天作典謨經。
立極餘三紀，頤神再一星。
堯山鄰禹穴，松雪蔚爭青。
高枧石嶺雨中雲氣蔽虧山色隠顯
作者：楊萬里
朝代：宋

絕頂仙人富寶熏，水沉山子不論斤。
堆從平地到天半，併作清香一炷焚。
煙繞翠鬟蒼玉佩，身披白縠素羅裙。
更將萬斛薔薇露，酒作桑麻萬頃雲。
高郵野望二首·其一
作者：楊萬里
朝代：宋

望中四野掌般平，遠樹成行一带橫。
樹外天容仍淡白，不愁樹影不分明。
高郵野望二首·其二
作者：楊萬里
朝代：宋

江南十里九青山，江北無山只野田。
更遣野田無遠樹，郭熙儘巧若爲傳。
鮓魚潭登舟
作者：楊萬里
朝代：宋

船閣寒沙待晚潮，行人舟子各相招。
銀山一朶三千丈，隔海飛來對面銷。
鱟醤
作者：楊萬里
朝代：宋

忽有瓶罌至，捲將江海來。
玄霜凍龜殻，紅霧染珠胎。
魚鮓兼蝦鮓，奴才更婢才。
平章堪一飯，斷送更三杯。
鱸魚
作者：楊萬里
朝代：宋

兩年三度過垂虹，每過垂虹每雪中。
要與鱸魚償舊債，不應張翰獨秋風。
買來一尾那嫌少，尚有杯羹慰老窮。
祗是蓴絲無覓處，仰天大笑笑天公。
鳩銜枝營巢樹間經月不成而去
作者：楊萬里
朝代：宋

鳩婦那知自不材，樹陰疎處起樓臺。
可憐積木如山樣，一桷何曾架得來。
鴉
作者：楊萬里
朝代：宋

穉子相看只笑渠，老夫亦復小盧胡。
一鴉飛立鈎欄角，子細看來還有鬚。
鵝兒黄似酒
作者：楊萬里
朝代：宋

野水浮天碧，鵝兒弄日黄。
傍人殊秀色，似酒更風光。
破殻雙翎嫩，眠沙百草香。
却將金鬰鬯，試比菊衣裳。
未博山陰墨，先娛錦里觴。
滄波兼鳳沼，莫遣後鶖鶬。
鵝鼻鋪前桃花
作者：楊萬里
朝代：宋

歸來長恐已春遲，恰是東風二月時。
路上桃花亦懽喜，爲人濃抹濕燕支。
鵲營巢既成爲鳩所據
作者：楊萬里
朝代：宋

乾鵲平生浪苦辛，一年卜築一番新。
如何月下空三匝，宅子還將住別人。
麥田
作者：楊萬里
朝代：宋

無邊綠錦織雲機，全幅青羅作地衣。
個是農家真富貴，雪花銷盡麥苗肥。
黄世成挽辭
作者：楊萬里
朝代：宋

文行高無對，功名莫動渠。
寧登逸民傳，不著茂陵書。
誰謂風流盡，猶疑信息疎。
九京何所憾，玉樹滿庭除。
黄司法妻歐陽氏孺人挽詩
作者：楊萬里
朝代：宋

法掾無雙裔，夫人六一孫。
夙勤南澗藻，晚享北堂萱。
蒲圃嚴新檟，潘輿閟舊軒。
庭階森玉樹，駟馬看高門。
黄太守元授挽詞二首·其一
作者：楊萬里
朝代：宋

五馬新通貴，千牛舊不全。
豈渠才作祟，從古命懸天。
半世風波裏，清名玉雪邊。
諸郎俱偉器，樞屬更人先。
黄太守元授挽詞二首·其二
作者：楊萬里
朝代：宋

我忝通家子，公如父行親。
一書雖不欠，半面遂無因。
旅櫬千江遠，銘旌兩竹新。
慶門寧有此，造物豈其仁。
黄菊
作者：楊萬里
朝代：宋

鶑樣衣裳錢樣裁，冷霜涼露濺秋埃。
比他紅紫開差晚，時節來時畢竟開。
黄雀食新二首·其一
作者：楊萬里
朝代：宋

鵝黄染線織秋衣，楊柳吹綿細細披。
詩債被渠渾索盡，醉鄉邀我不容歸。
黄雀食新二首·其二
作者：楊萬里
朝代：宋

侯門信口總稱珍，只見陳人不見新。
三日荔枝香味變，況開醤瓿拂蛛塵。
齋房戲題
作者：楊萬里
朝代：宋

長瓶舉我充自代，短檠留人爲莫逆。
醉鄉無日不瓜時，書囿何朝無菜色。
欲從舉者便彈冠，回顧石交難割席。
子墨客卿善運籌，更問渠儂決去留。
墨卿轉問子虛子，欲說還忘一笑休。
龍山送客二首·其一
作者：楊萬里
朝代：宋

念念還鄉未得還，偶因送客到龍山。
分明認得西歸路，只是回車却入關。
龍山送客二首·其二
作者：楊萬里
朝代：宋

無奈鄉愁只强忘，龍山喚起再思鄉。
故鄉依舊千山外，却被龍山斷殺腸。
龔令國英約小集感冷暴下歸卧感而賦焉二首·其一
作者：楊萬里
朝代：宋

客裏何煩病，春餘不謂寒。
併來無計奈，那得有懷寬。
憎藥猶須强，耽書更暇看。
兩親問消息，敢道不平安。
龔令國英約小集感冷暴下歸卧感而賦焉二首·其二
作者：楊萬里
朝代：宋

吏卒稀仍散，僮奴野自親。
問吾適無恙，遽病此何因。
初覺身爲客，還疑老逼人。
焚香發深省，一笑對殘春。
龜峰
作者：楊萬里
朝代：宋

明發大琛山，龜峰引頸來對面。
亭午過弋陽，龜峰縮頭不相見。
綠毛蒙茸浄如染，紫殻輪囷有斑點。
不知七十二鑽神不神，桃花市裏看最真。
一月三捷诗
作者：楼钥
朝代：宋
体裁：五言排律

勇甚鹰扬将，身从虎穴探。六师心不二，一月捷凡三。戎卒时非久，边庭战已酣。神戈穷逐北，露布屡驰南。貔旅弥思奋，狼心敢肆贪。七旬有苗格，较德可无惭。
丁寺丞挽词
作者：楼钥
朝代：宋

家世传经术，胶庠蔼隽声。上方思旧学，公乃擅专城。滁上功尤著，潮阳政愈明。哀哉锷流水，犹解不平鸣。严冷不可向，其中实旷然。行藏睽素志，燕乐了馀年。鹤化人何处，鸾孤影自怜。才高不尽用，流庆尚绵绵。
丁寺丞挽词·其一
作者：楼钥
朝代：宋

家世传经术，胶庠蔼隽声。
上方思旧学，公乃擅专城。
滁上功尤着，潮阳政愈明。
哀哉锷流水，犹解不平鸣。
丁寺丞挽词·其一
作者：楼钥
朝代：宋

家世传经术，胶庠蔼隽声。上方思旧学，公乃擅专城。滁上功尤著，潮阳政愈明。哀哉锷流水，犹解不平鸣。
丁寺丞挽词·其二
作者：楼钥
朝代：宋

严冷不可向，其中实旷然。
行藏睽素志，燕乐了余年。
鹤化人何处，鸾孤影自怜。
才高不尽用，流庆尚绵绵。
丁寺丞挽词·其二
作者：楼钥
朝代：宋

严冷不可向，其中实旷然。行藏睽素志，燕乐了馀年。鹤化人何处，鸾孤影自怜。才高不尽用，流庆尚绵绵。
三日不得过都泗堰
作者：楼钥
朝代：宋

南朝何公栖禹穴，嘉遁悠然志高洁。一朝送人都泗埭，归叹此途于此绝。我亦何为走尘埃，数年不记几往来。船横三日不得度，愧想高风安在哉。
三日不得过都泗堰
作者：楼钥
朝代：宋

南朝何公栖禹穴，嘉遁悠然志高洁。
一朝送人都泗埭，归嘆此途于此绝。
我亦何为走尘埃，数年不记几往来。
船横三日不得度，愧想高风安在哉。
三月七日上赐牡丹并蔷薇露劝酒
作者：楼钥
朝代：宋
体裁：七言律诗

几见牡丹东海涯，暮年敢谓到京华。休论千品洛中谱，惊看百枝天上花。况有八珍来禁苑，更加双榼赐流霞。阖门饱暖聊同醉，稽首将何报宅家。
三月九日从驾
作者：楼钥
朝代：宋

昨日为亲寿，今朝从驾行。君亲俱有喜，家国共增荣。淑气浮黄屋，欢声动玉京。人心真易感，翻手作升平。
三月九日从驾
作者：楼钥
朝代：宋

昨日为亲寿，今朝从驾行。
君亲俱有喜，家国共增荣。
淑气浮黄屋，欢声动玉京。
人心真易感，翻手作昇平。
上史太傅
作者：楼钥
朝代：宋

一坡烟水绿湾环，竹树楼台缥缈间。但说一丘藏曲折，谁知更有四明山。二十里云随步生，潺湲洞里访青棂。山中要识无穷趣，看取南雷问答经。衮绣堂中语夜分，几将经史细评论。不知世上三公贵，祇是东湖八行孙。
上史太傅·其一
作者：楼钥
朝代：宋
体裁：七言绝句

一坡烟水绿湾环，竹树楼台缥缈间。但说一丘藏曲折，谁知更有四明山。
上史太傅·其三
作者：楼钥
朝代：宋
体裁：七言绝句

衮绣堂中语夜分，几将经史细评论。不知世上三公贵，祇是东湖八行孙。
上史太傅·其二
作者：楼钥
朝代：宋

二十里云随步生，潺湲洞裏访青棂。
山中要识无穷趣，看取南雷问答经。
上史太傅·其二
作者：楼钥
朝代：宋

二十里云随步生，潺湲洞里访青棂。山中要识无穷趣，看取南雷问答经。
上魏丞相
作者：楼钥
朝代：宋
体裁：七言律诗

梦庵深坐宴朝曛，祇有梅花对此君。今日衣冠有巢许，向来元凯佐华勋。入山谁解访弘景，载酒时应问子云。童讽写成心未懒，可因贪佛赞论文。
下元日暖甚夜风雨大作早微雪从子潗以酴醾来
作者：楼钥
朝代：宋

眼明喜见早酴醾，窗外风号集霰时。梅蕊已惭前腊破，芳心休用怨春迟。纳凉除夜昨几似，见雪芭蕉今不疑。若使洛人真得此，应须更诧百宜枝。
下元日暖甚夜风雨大作早微雪从子潗以酴醾来
作者：楼钥
朝代：宋

眼明喜见早酴醾，窗外风号集霰时。
梅蘂已惭前腊破，芳心休用怨春迟。
纳凉除夜昨几似，见雪芭蕉今不疑。
若使洛人真得此，应须更诧百宜枝。
丘文定公挽词
作者：楼钥
朝代：宋

谋国规模阔，绝人才具高。三朝千载遇，四海一身劳。儒将通鸳序，枢庭握豹韬。皇家资柱石，天遽夺伊皋。初拟文翁化，谁知怀远图。庙谟专制阃，世将易兵符。养虎竟遗患，断蛇由不殊。宁同死诸葛，空恨失吞吴。十载庞居士，一朝裴晋公。宣威先抗虏，决策竟和戎。宥密行谁尼，规恢事已空。灰心更霜鬓，千载泣英雄。处事拘挛外，锄奸谈笑中。几年亡主将，全蜀赖明公。畏爱盾衰日，清和夷惠风。屡书终不尽，诗意亦何穷。同与隆兴第，嘉禾见两轓。瀛壖迂使节，蜀道送行轩。预草前须诏，惊传易箦言。不堪鸾镜舞，双旐怆丘原。
丘文定公挽词·其一
作者：楼钥
朝代：宋
体裁：五言律诗

谋国规模阔，绝人才具高。三朝千载遇，四海一身劳。儒将通鸳序，枢庭握豹韬。皇家资柱石，天遽夺伊皋。
丘文定公挽词·其三
作者：楼钥
朝代：宋
体裁：五言律诗

十载庞居士，一朝裴晋公。宣威先抗虏，决策竟和戎。宥密行谁尼，规恢事已空。灰心更霜鬓，千载泣英雄。
丘文定公挽词·其二
作者：楼钥
朝代：宋
体裁：五言律诗

初拟文翁化，谁知怀远图。庙谟专制阃，世将易兵符。养虎竟遗患，断蛇由不殊。宁同死诸葛，空恨失吞吴。
丘文定公挽词·其五
作者：楼钥
朝代：宋

同与隆兴第，嘉禾见两轓。瀛壖迂使节，蜀道送行轩。预草前须诏，惊传易箦言。不堪鸾镜舞，双旐怆丘原。
丘文定公挽词·其五
作者：楼钥
朝代：宋

同与隆兴第，嘉禾见两轓。
瀛壖迂使节，蜀道送行轩。
预草前鬚诏，惊传易箦言。
不堪鸾镜舞，双旐怆丘原。
丘文定公挽词·其四
作者：楼钥
朝代：宋

处事拘挛外，鉏姦谈笑中。
几年亡主将，全蜀頼明公。
畏爱盾衰日，清和夷惠风。
屡书终不尽，诗意亦何穷。
丘文定公挽词·其四
作者：楼钥
朝代：宋

处事拘挛外，锄奸谈笑中。几年亡主将，全蜀赖明公。畏爱盾衰日，清和夷惠风。屡书终不尽，诗意亦何穷。
东谷
作者：楼钥
朝代：宋
体裁：五言律诗

旧说东柯谷，兹来到此山。树深烟冉冉，花落雨潺潺。有客礼师塔，何人叩祖关。天连秋水远，此意尚人间。
东阳遇雨
作者：楼钥
朝代：宋

万壑千岩已饱看，更寻佳处为开颜。
无端早上一番雨，遮尽东阳县裏山。
东阳遇雨
作者：楼钥
朝代：宋

万壑千岩已饱看，更寻佳处为开颜。无端早上一番雨，遮尽东阳县里山。
中秋
作者：楼钥
朝代：宋
体裁：五言律诗

岁岁当秋半，人人待月明。绝怜今夜赏，更胜去年晴。光彩澄高露，氛埃廓太清。众心方闵雨，却望暮云生。
中秋无月
作者：楼钥
朝代：宋

凉意秋将半，深期月影清。
昨宵云点缀，今夜雨纵横。
睡久何曾着，更阑喜暂晴。
起来聊旷望，终欠十分明。
中秋无月
作者：楼钥
朝代：宋

凉意秋将半，深期月影清。昨宵云点缀，今夜雨纵横。睡久何曾著，更阑喜暂晴。起来聊旷望，终欠十分明。
中秋次从子涔韵
作者：楼钥
朝代：宋

雨余不见日西沈，将谓中秋又作阴。
佳月忽开千里影，骚人满慰一年心。
扫除宿翳风虽动，滓秽太清云尚深。
坐待寒光谁会此，阿咸为我发微吟。
中秋次从子涔韵
作者：楼钥
朝代：宋

雨馀不见日西沈，将谓中秋又作阴。佳月忽开千里影，骚人满慰一年心。扫除宿翳风虽动，滓秽太清云尚深。坐待寒光谁会此，阿咸为我发微吟。
临海县治琴堂
作者：楼钥
朝代：宋

子贱弹琴真是琴，我今无弦知琴心。
使我不得琴中趣，弦以修绠谁知音。
才术高低不自由，单父二子心则侔。
后人不得弹琴暇，勿以戴星为可羞。
临海县治琴堂
作者：楼钥
朝代：宋

子贱弹琴真是琴，我今无弦知琴心。使我不得琴中趣，弦以脩绠谁知音。才术高低不自由，单父二子心则侔。后人不得弹琴暇，勿以戴星为可羞。
丹桂
作者：楼钥
朝代：宋
体裁：七言绝句

碧云步障紫金蕤，风静秋高千万枝。娇额涂黄元自好，是谁深传蜜烟脂。
为倪正父尚书题壮怀堂扁以诗来谢次韵
作者：楼钥
朝代：宋
体裁：七言律诗

久矣君宜任弼谐，果随召驲上天阶。几年不作相逢梦，一日俄倾积别怀。情厚夫君几鲍叔，愚如老我类高柴。它时户册高悬后，直欲扁舟访水涯。
久不作诗喜仲兄迁邻居因成长句
作者：楼钥
朝代：宋

宦游各天涯，皇州今雁行。官居半里所，相过复相望。西邻得老屋，往来连户窗。水竹占幽胜，风雨对一床。十年短檠灯，今夜分馀光。儿曹亦可乐，洛诵声洋洋。天边有白云，随风正飞扬。相期奉旨甘，莱衣戏亲傍。轩冕皆傥来，此意可暂忘。诗成喜可知，且复釂此觞。
久不作诗喜仲兄迁邻居因成长句
作者：楼钥
朝代：宋

宦游各天涯，皇州今鴈行。
官居半里所，相过復相望。
西邻得老屋，往来连户窗。
水竹占幽胜，风雨对一床。
十年短檠灯，今夜分余光。
儿曹亦可乐，洛诵声洋洋。
天边有白云，随风正飞扬。
相期奉旨甘，莱衣戏亲傍。
轩冕皆傥来，此意可暂忘。
诗成喜可知，且復釂此觞。
乌戍道中
作者：楼钥
朝代：宋
体裁：七言绝句

田在港西家港东，断桥春水步难通。束芦挟瓮稳来去，不碍小船分钓筒。
九月十一日杓孙得男
作者：楼钥
朝代：宋
体裁：七言律诗

郡斋弧矢记垂门，今日衰翁更觉尊。生晚不能瞻大父，年高却幸见曾孙。从今镜镊知无用，但喜芝兰近愈繁。愿汝孳孳守家法，为传衣钵到仍昆。
乞出过传法闻伯齐归姚江
作者：楼钥
朝代：宋
体裁：七言律诗

扶病还朝一秃翁，重来宁免笑何公。梦魂长是寻云北，归路何时向浙东。深愿耸身随画鹢，空劳举目送飞鸿。主人竹所终须到，最忆东轩一枕风。
习马长杨诗
作者：楼钥
朝代：宋
体裁：五言排律

强汉承平后，兢兢武不忘。整师临五柞，习马向长杨。冀野来骐骥，天闲出骕骦。骧腾射熊馆，驰骤华山阳。辇路千蹄稳，瑶池八骏良。上方勤阅武，愿赋翰林章。
书全无用语录
作者：楼钥
朝代：宋
体裁：古风

全公无用，无用之用。生前已自无用，死后葛藤何用。虽然如是，善用者必自有用，不善用者不如勿用。试问大众，如何则为善用。有时拈起一枝草作丈六金身，有时把丈六金身却作一枝草用。
书吴梦予古乐府后
作者：楼钥
朝代：宋

古来乐府近来无，笔力如君却有余。
日恐遗音亡正始，喜闻新作过黄初。
不夸艺苑徒工瑟，应免侯门久曳裾。
更向江西诗窟去，他年时寄一行书。
书吴梦予古乐府后
作者：楼钥
朝代：宋

古来乐府近来无，笔力如君却有馀。日恐遗音亡正始，喜闻新作过黄初。不誇艺苑徒工瑟，应免侯门久曳裾。更向江西诗窟去，他年时寄一行书。
书葛氏诗卷
作者：楼钥
朝代：宋

未年六十蚤休官，海角投闲尽自安。
一纪时容奉香火，七旬遂许挂衣冠。
重来深媿妨贤路，此去终期保岁寒。
三上封章归未得，葛家诗卷却羞看。
书葛氏诗卷
作者：楼钥
朝代：宋

未年六十蚤休官，海角投闲尽自安。一纪时容奉香火，七旬遂许挂衣冠。重来深愧妨贤路，此去终期保岁寒。三上封章归未得，葛家诗卷却羞看。
云岩
作者：楼钥
朝代：宋
体裁：五言律诗

但见云生谷，初无石似岩。得名非旧观，买地作精蓝。境胜环修竹，门深拥翠杉。禅林自家处，莫问后三三。
五月望月蚀历家又言六月朔日蚀
作者：楼钥
朝代：宋

闾巷夜争呼，相传救望舒。
偶因云暂破，真似月之初。
孰谓蟆能瞎，端知历不疎。
太阳交蚀近，试看更何如。
五月望月蚀历家又言六月朔日蚀
作者：楼钥
朝代：宋

闾巷夜争呼，相传救望舒。偶因云暂破，真似月之初。孰谓蟆能瞎，端知历不疏。太阳交蚀近，试看更何如。
京仲远尚书为澹然子作二大字
作者：楼钥
朝代：宋
体裁：七言绝句

浓墨新题付澹然，松坡为子老谈天。凭君推我行年看，何日归耕绵上田。
从姑太令人挽词
作者：楼钥
朝代：宋

伯祖八贤女，惟姑寿且康。又闻歌薤露，谁复是灵光。采藻空南涧，生萱怆北堂。平生好心地，持以遗诸郎。
从姑太令人挽词
作者：楼钥
朝代：宋

伯祖八贤女，惟姑寿且康。
又闻歌薤露，谁復是灵光。
采藻空南涧，生萱怆北堂。
平生好心地，持以遗诸郎。
从子沨送梅枝戏作
作者：楼钥
朝代：宋
体裁：七言绝句

向来地暖见东嘉，带叶江梅殿岁华。不似青春三月暮，南枝梅子北枝花。
从子涤濯寒纳凉
作者：楼钥
朝代：宋

杨柳阴阴映粉墙，密云藏雨晚来凉。高荷欲出栏干上，笑挹红英吸净香。
从子涤濯寒纳凉
作者：楼钥
朝代：宋

杨柳阴阴映粉墙，密云藏雨晚来凉。
高荷欲出栏干上，笑挹红英吸浄香。
从子淮过省寄伯中弟
作者：楼钥
朝代：宋

我家伯父德余辉，吾弟风标具体微。
七叶欣闻五争奋，四人先喜一雄飞。
忍贫老尚甘箪食，教子今方擢省闱。
他日双椿临六桂，麻衣俱换绿衣归。
从子淮过省寄伯中弟
作者：楼钥
朝代：宋

我家伯父德馀辉，吾弟风标具体微。七叶欣闻五争奋，四人先喜一雄飞。忍贫老尚甘箪食，教子今方擢省闱。他日双椿临六桂，麻衣俱换绿衣归。
仙都独峰
作者：楼钥
朝代：宋

汉家武彻求神仙，方士扼掔多夸言。蓬莱隔海不可到，属车方羊上桥山。传闻黄帝久仙去，胡为有石高巑岏。游谈不经理欲屈，谩言此地藏衣冠。缙云自是仙窟宅，万壑千岩比如栉。突然一石摩青云，造化应劳巨灵擘。仙风吹堕碧莲花，玉井半空人不识。望之不计几千尺，八柱擎天此其一。伯夷制行高且孤，万世犹能立懦夫。英魂凛凛今不死，化作此石山之隅。横斜辙迹依然在，我亦何能穷古初。
代书寄内弟耐翁总干
作者：楼钥
朝代：宋

我昔生外家，半世犹相依。
至今连墙居，日日相闻知。
诸表如羣从，休戚真同之。
耐翁生而秀，爱惜从儿时。
文采既俊发，吏才人共推。
低徊久选调，每每为叹咨。
兹行佐王人，未到声已蜚。
邮置屡得书，论事语益奇。
使长首推荐，婉画多所资。
近观会稽编，分析及毫釐。
益知足心计，荐书徧诸司。
正欲助才选，非敢请以私。
惜君年欲侵，正以远大期。
得书再三读，惘然增愕眙。
非所望于子，所言何背驰。
江湖两路间，弄兵分潢池。
羽檄以时至，庙堂日三思。
调度供军需，发兵匝四垂。
吾事诚可虑，彼亦安能为。
岂曰白头贼，指日当诛夷。
使子任贼衝，尚望羽扇挥。
如何隔千里，遽求奉檄归。
长沙屹巨镇，洞庭渺无涯。
鄂渚屯重兵，上游藉兵威。
当思深远谋，胡为先自萎。
此言及同寮，必为人所窥。
归以语闺门，徒惊妾与妻。
无端使禀议，在此何为辞。
望子置私忧，志立官无卑。
张巡起县令，力抗百万师。
逆徒哽喉牙，蔽遮頼涣濉。
韦宽守玉璧，臧质全盱眙。
丈夫立节义，有才尤当施。
杀身以成仁，致命须见危。
读书不念此，万卷终何裨。
但当安义命，前定无参差。
勉哉尽所职，造物不汝遗。
况復受国恩，当与相维持。
今子仕高沙，偶然脱危机。
正须加义方，岂应使同斯。
向也未得禄，遑遑不自支。
既入红莲幕，图进亦其宜。
今日宁为民，此乃无聊词。
归来事若定，又思登王畿。
胸中空扰扰，祸福不在兹。
倘能悟愚言，便可知昨非。
着枕必安寝，食淡甘如饴。
老誖非强聒，鄙见不可移。
少安当毋躁，通籍看金闺。
代书寄内弟耐翁总干
作者：楼钥
朝代：宋

我昔生外家，半世犹相依。至今连墙居，日日相闻知。诸表如群从，休戚真同之。耐翁生而秀，爱惜从儿时。文采既俊发，吏才人共推。低徊久选调，每每为叹咨。兹行佐王人，未到声已蜚。邮置屡得书，论事语益奇。使长首推荐，婉画多所资。近观会稽编，分析及毫釐。益知足心计，荐书遍诸司。正欲助才选，非敢请以私。惜君年欲侵，正以远大期。得书再三读，惘然增愕眙。非所望于子，所言何背驰。江湖两路间，弄兵分潢池。羽檄以时至，庙堂日三思。调度供军需，发兵匝四垂。吾事诚可虑，彼亦安能为。岂曰白头贼，指日当诛夷。使子任贼冲，尚望羽扇挥。如何隔千里，遽求奉檄归。长沙屹巨镇，洞庭渺无涯。鄂渚屯重兵，上游藉兵威。当思深远谋，胡为先自萎。此言及同寮，必为人所窥。归以语闺门，徒惊妾与妻。无端使禀议，在此何为辞。望子置私忧，志立官无卑。张巡起县令，力抗百万师。逆徒哽喉牙，蔽遮赖涣濉。韦宽守玉璧，臧质全盱眙。丈夫立节义，有才尤当施。杀身以成仁，致命须见危。读书不念此，万卷终何裨。但当安义命，前定无参差。勉哉尽所职，造物不汝遗。况复受国恩，当与相维持。今子仕高沙，偶然脱危机。正须加义方，岂应使同斯。向也未得禄，遑遑不自支。既入红莲幕，图进亦其宜。今日宁为民，此乃无聊词。归来事若定，又思登王畿。胸中空扰扰，祸福不在兹。倘能悟愚言，便可知昨非。著枕必安寝，食淡甘如饴。老悖非强聒，鄙见不可移。少安当毋躁，通籍看金闺。
代仲舅尚书赋江山得助楼
作者：楼钥
朝代：宋

江山信美非吾土，王粲登楼意凄楚。丽谯井干高则高，未免绮罗相滓污。君家华屋照城隅，丹壁重重不知数。谁令作此三层楼，雪脊干霄千尺所。几番贻书来索诗，只许归田为君赋。快哉今日真得归，无复黄尘涴巾屦。试凭栏干俯人世，城郭村畦可枚数。四山云物任卷舒，大江波涛恣吞吐。晓看红日上沧溟，夜见冰蟾转天宇。四明山水秀东南，祇恨青山不肯入城府。我家朗朗屋百间，欲创一楼兄未许。羡君轮奂日日新，鼛鼓一声纷郢斧。眼明见此高突兀，骚人当得江山助。我久欲归未得间，门巷相望才尺五。赋诗幸不负前盟，但惭笔底无风雨。从今造门不复问主人，醉倒楼上君莫嗔。
代仲舅尚书赋江山得助楼
作者：楼钥
朝代：宋

江山信美非吾土，王粲登楼意凄楚。
丽谯井干高则高，未免绮罗相滓污。
君家华屋照城隅，丹壁重重不知数。
谁令作此三层楼，雪脊干霄千尺所。
几番贻书来索诗，只许归田为君赋。
快哉今日真得归，无復黄尘涴巾屦。
试凭栏干俯人世，城郭村畦可枚数。
四山云物任卷舒，大江波涛恣吞吐。
晓看红日上沧溟，夜见冰蟾转天宇。
四明山水秀东南，祇恨青山不肯入城府。
我家朗朗屋百间，欲创一楼兄未许。
羡君轮奂日日新，鼛鼓一声纷郢斧。
眼明见此高突兀，骚人当得江山助。
我久欲归未得间，门巷相望纔尺五。
赋诗幸不负前盟，但惭笔底无风雨。
从今造门不復问主人，醉倒楼上君莫嗔。